Azoka telebista ibiltaria izango da. Azokako guneetan gertatzen dena ikus-entzunezko formatuan jasotzea izango du helburu.\nEduki hauek zabaltzeko hainbat bide izango ditu: euskarazko tokiko telebistek, azoka egunetan, 21:30etik aurrera Azoka telebistak ekoiztutako hainbat saio eskainiko dituzte: Azoka Gaur magazinea, Hautsi bolumena musika saioa,... Gainera eduki guztiak, nahieran, Azokako webgunean egongo dira ikusgai. Sare sozialetarako ere, propio ekoiztuko ditu ikus-entzunezko edukiak Azoka telebistak.\nNon:Durangoko Azokako webgunean eta sare sozialetan + euskarazko tokiko telebistetan\nAntolatzailea: Goienak kudeatuta, Hamaika, 28 Kanala, Erlo, Goierri, Xaloa eta Oizmendi telebistetan zabalduko da.


Galdamesko Udala - Orri- markagailu lehiaketa\nOrri- markagailu lehiaketa\nVI. Liburutegiaren orri- markagailu lehiaketa Galdamesen\nGaldamesko Udaletxeak , seigarren urtez, bere liburutegiaren orri-markagailu lehiaketa martxan jartzen du 4-16 urte bitarteko umeentzat. Marrazkiak, liburu, liburutegi edo irakurketarekin zerikusia izan behar dute.\nLehiaketa, Galdamesko liburutegia erabiltzen duten neska- mutilei zuzendua, hiru kategorietan banatuta egongo da: A kategoria 4 urtetik 7ra bitarteko umeentzat, B kategoria 8 urtetik 12ra bitartekoentzat, eta C kategoria 13 urtetik 16ra bitarteko neska- mutilentzat.\nKategoria bakoitza txapeldun bat izango du; irabazlea, eskolako materiala, ipuina eta diploma irabaziko du. Hiru kategorietako finalistak baita ipuina eta diploma irabaziko dute ere.\nLanak aurkezteko epea azaroaren 27an amaituko da. Eta, sari- banaketa abenduaren 30ean izango da, arratsaldeko 19:00etan Galdamesko Kultur Aretoan.\nLan irabazleak Galdamesko liburutegiak 2016. urtean argitaratuko dituen orri- markagailuetan agertuko dira.\nAurkezten diren lanak, 21,5 x 5,5 zmko formatua izango dute, gutun itxian jasoko dira "liburutegiko orri- markagailuen lehiaketa" izenarekin; eta gainera, barrualdean, beste gutun itxi batena, egilearen izen- abizenak, telefono- zenbakia eta helbidea.


Berriola - Jolas sena sustatu nahi duten parke ezberdinak\n05/09/2017 09:42 0 comentarios\nJolas sena sustatu nahi duten parke ezberdinak\nAzpeitian diseinatu eta eraiki berri duten jolas parkea da irudikoa. Aisialdirako eta naturaz gozatzeko gunea da, izan ere, belardiak, zuhaitzak eta ura dira parke berri honen osagai nagusiak.\nKimu Bat enpresak eraiki du jolasgunea eta Facebooken partekatu ditu argazkiak. Ordu gutxiren bueltan atsegin anitz bildu ditu eta maiz izan da elkarbanatua\nAzpeitikoa ez da baina gure artean dagoen parke berezi bakarra, hamaika dira Euskal Herrian barrena ezkutatzen diren jolas gune xarmagarriak. Haiek deskubritzeko tresna lagungarri bat dugu eskuartean orain, izan ere, Txatxilipurdik Jolasparkeak.eus gida osatzen ari da.\nEuskal Herriko jolasguneen gida izan nahi du Jolasparkeak.eus ataria eta bertan zazpi herrialdeetako aire libreko jolaserako gune esanguratsuenak aurkitu ditzakegu. Bi multzotan sailkatutako aire librerako jolaserako espazioak. Batetik, jolaserako espreski sortutako parkeak daude, eta, bestetik, jolaserako ere egokiak diren aire libreko espazioak. Hala nola; plazak, parkeak, frontoiak, kontzejupeak…\nGidan, noski, ez daude Euskal Herriko parke guzti guztiak. Guneak aukeratzeko orduan hainbat irizpide hartu dituzte aintzat, hala nola, parkea ahalik eta material naturalenekin egina izatea edo hura osatzen duten elementuek motrizitatea, sormena eta haurraren abentura sena sustatzea. Herrigintzatik abiatutako parkeak izatea, kolore neutroak erabiltzea, doakoak eta estaliak izatea eta kanpo espazioan jolaserako aukera eskaintzea ere hartu dute aintzat.\nAzken hamarkadetan ohikoa bilakatu diren patroi berdineko jolas parkeen aurrean aukerak daudela erakutsi nahi du gida honek.


Llavero.io – WordPress plugina | WordPress.org Euskara\nrafaelcmgt 2018(e)ko uztailaren 10(a)\nbarxeta 2018(e)ko otsailaren 28(a)\nlcastelo 2018(e)ko otsailaren 28(a)\nLuis Méndez Alejo 2018(e)ko otsailaren 28(a)\n“Llavero.io” software librea da. Ondoko pertsonek egin dizkiote ekarpenak plugin honi.\nLlavero.io 1 eskualde-ezarpenera itzuli da. Eskerrik asko itzultzaileei beraien ekarpenengatik.\nItzul zaitez Llavero.io zure hizkuntzara.


Zaindu Zaitez | Neguko elikadura\nNeguan tenperaturek behera egiten dutenez eta argi-ordu gutxiago daudenez, gure elikadura-ohiturak nabarmen aldatzen dira. Ordu gehiago ematen ditugu etxean, eta gehiago jateko ohitura dugu. Oro har, kaloria gehiagoko elikagaiak jaten ditugunez, baliteke gure pisuak gora egitea. Sarritan, dieta orekatu bezain osotik aldentzen gara, nahiz eta defentsak areagotzeko eta, garai honetako ohiko infekzioei aurre egitean (gripeak edo hozturak, esaterako), immunologia-sistema sendotzeko aukera ematen digun.\nHori dela eta, oso egokia da elikadura aberats bezain osasungarria lortzen lagunduko diguten zenbait jarraibide kontuan hartzea:\nEguzki-ordu gutxiago daudenez, D bitaminak behera egiten duela kontuan hartuta, bitamina hori duten zenbait elikagai jan beharko ditugu: arrautzak, hezurdun arrain koipetsuak (latako sardinak, adibidez), arrain urdin freskoak (izokina, atuna, sardinak, antxoak), aguakatea, esneki aberastuak, txanpinoiak eta perretxikoak. Era berean, eguerdian tarte batean eguzkipean jartzea ere bada onuragarria.\nGure dieta orekatua bezain osoa bada, geure defentsak areagotu eta immunologia-sistema indartu ahal izango dugu, garai honetako ohiko infekzioei aurre egiteko (gripeak edo hozturak, esaterako).\nOso garrantzitsua da garaiko barazkiak eta frutak jatea, ezinbestekoak direlako gure organismoko defentsak indartzeko. Orain arte entsaladetarako generabiltzan produktuak beste era batera prestatu ditzakegu: grillean, salteatuta… Oso elikagai onuragarriak dira gure immunologia-sistemarako, neguan gaixotasun infekziosoei aurre egin behar diela kontuan hartuta; gripeak edo hozturak, esaterako. Hain zuzen ere, gure gorputzak behar dituen mineralak eta C bitamina dituzte: laranja, mandarina, anana edo pomeloa, fruten artean; eta kuia, endibiak, tuberkuluak eta kuiatxoa, barazkien artean.\nHidratazioa ere funtsezkoa da neguan. Gutxiago edaten dugunez, saldak eta zopak erantsi behar ditugu geure menuan, eta, ahal dela, etxekoak. Horretarako, barazkiak, haragia eta zerealak erabili ditzakegu. Ur asko dutenez infusioek eta edari beroek kaloria gehiegi ez dituztela kontuan hartuta, organismoa epeltzen eta indarberritzen laguntzen digute, eta odolaren zirkulazioa ere suspertzen dute behe-tenperaturei hobeto aurre egin ahal izateko.\nOso garrantzizkoa ere bada zerealak jatea, baina, batez ere, zuntz gehien dituztenak, hau da, osoko zerealak, garau osoak eta bitamina zein mineral ugari eskaintzen dizkiguten lekaleak. Oso elikagai asegarriak dira, eta hotzari aurre egiteko besteko energia ematen digute.\nHaragien (eta saltsen) kontsumoari dagokionez, haien koipea zaindu eta ez dira lar jan behar. Tenperaturari eusteko orduan, neguan gorputzak kaloria gehixeago behar baditu ere, ez da horrelako elikagai gehiegi jan behar.\nKaloriak gehitzeko, oso osasungarria ere bada eskukada bat fruitu lehor jatea. Balio energetiko handia dute, kalitateko gantz-azidoak, antioxidatzaileak zein zuntza dituzte eta ez dute azukre lar.\nAzkenik, oso gogoan eduki beharra dago neguan ere oso garrantzitsua dela ariketa fisikoa egitea, dieta osasungarriaren bidez defentsak indartzeko, neguko infekzioei aurre egiteko eta, aldi berean, ez loditzeko.


Guggenheim Museoak "Let's Go to the Movies"programaren saioekin jarraituko du 2016an. Noticias de Gipuzkoa\nGuggenheim Museoak "Let's Go to the Movies" programaren saioekin jarraituko du 2016an\nBritish Council erakundearekin lankidetzan antolatzen da eta ingelesa modu erlaxatuan lantzea du helburu\nEFE - 2016(e)ko urtarrilaren 27a, asteazkena - 10:44etan eguneratua\nBILBO. Guggenheim Bilbao Museoak "Let's Go to the Movies" programaren saioekin jarraituko du aurten, eta asteazken honetan, urtarrilaren 27an, beste saio bat izango da, museo bilbotarreko arduradunek prentsa ohar bidez jakinarazi duenez.\nEkimena British Council erakundearekin lankidetzan antolatzen da eta ingelesa modu erlaxatuan lantzea du helburu. Hori dela eta, jatorrizko bertsioan -ingelesez- ematen dira bideoen, film laburren, animaziozko dokumentalen eta arte dokumentalen zatiak. Bideoen ondoren, British Councileko irakasleek gidatu eta sustatuko dute parte hartzaileen arteko elkarrizketa animatua.\nMuseoko Zero Espazio gunean izango da ekimena, arratsaldeko 18:15etik 19:30era. Sarrerak salgai daude museoko txarteldegian: doakoak dira Museoaren Lagunentzat zein British Councileko ikasleentzat, eta publiko orokorrarentzat 3 euro izango dira.


Santi Leoné | 31 eskutik\nArtxiboa egileka: Santi Leoné\n2014/03/29 · 7:00\n2014/02/26 · 7:00\n2013/10/30 · 7:00\nLewis Trondheim-en Approximativement espainolez irakurri nuen, Mis circunstancias izenburuarekin Astiberrik egindako itzulpenean. Itzulpen txukuna, erraz irakurtzen dena, trabarik batere egiten ez duena, puntu batean izan ezik. Une jakin batean, pertsonaia batek (ez dakit Trondheimek berak edo bertze marrazkilari batek –liburua ez dut eskuar, galdua baitabil nire gauzen anabasan, eta, hortaz, buruz ari naiz–) besta bat eman du bere etxean, eta, gonbidatuen arabera, dena xarmantki joan da, primeran; izan ere, hara bildutakoek gauza txar bakarra dute aipatzeko: bikote bat komunean harrapatu zuten, musuka –besándose, espainolezko bertsioan–. Esaldia gutienez bi aldiz ageri da liburuan (berriz diot, buruz ari naiz), gertaerak pertsonaiei atentzioa eman zien seinale. Harritzekoa da, halere, musu tonto batzuek, komunean eta ezkutuan emanda ere, jende gazte desinhibituaren artean hainbertzeko eskandalua sortu izana, eta, beraz, uste izatekoa da komuneko bikote hura en train de baiser ari zela atzeman zutela, larru jotzen alegia, eta ez (bakarrik edo nahitaez) musuka.\nZinez liluragarria da baiser aditzaren balio bikoitz hori: erromantikoa izan daiteke, melenga izateraino, Charles Trénet-ek haurtzaroan huts eginiko amodio baten oroitzapenak zerrendatzen dituelarik bezala (Toutes les joies, tous les désirs, toutes les larmes, / La jalousie, les cris, les pleurs et les baisers…), edo zakarra eta are desafiatzailea ere, Virginie Despentes-en Baise-moi hartan bezala.\nFilma ere egin zuen gero Despentesek (Coralie Trinh Thi-rekin batera), baina AEBko bertsioan ez zuten ongi eman titulua, han Fuck me (jo iezadazu larru) behar zuena, Rape me (bortxa nazazu) bihurtu baitzen. Eta, Trondheimen liburuaren itzulpenari esker, badakigu Kiss me ere ez zatekeela egokia izanen. Baina AEBko honetan, Astiberriko hartan ez bezala, ez dugu hutsune bat itzultzailearen ezagutza linguistikoan; ez dugu nahi gabeko akats bat. Filmaren kasuan, itzultzaileak bere aurreiritziak ekarri ditu itzulpenera, eta luze eztabaida liteke baise-moi-berdin-rape-me horretan ageri den ikuspuntua soilik itzultzailearena den edo xede kulturan nagusi den ikusmolde baten isla ote den.\nNolanahi ere, egia da hizkuntza guzietan aurkitzen ditugula ideologiaren zantzuak, eta bakar bat ere ez dela matxismotik edo arrazismotik libre. Eta ongi da, nire ustez, gure hizkuntzan harrapatzen ditugun arrasto horiek agerian uztea eta kritikatzea (Iñigo Aranbarrik, konparaziorako, maisuki egiten duen bezala), eta bertze hizkuntzetan ikusten ditugunak nabarmentzea, baina etxekalte ariko ginateke gure aurreiritzien ondarea kanpokoekin aberasten ibiliko bagina.\nMiguel de Unamunoren erbesteko sonetoak kaleratu berri ditu Maiatzek, Jean-Louis Davantek euskarara eta frantsesera bihurtuak. Ehun eta hiru poemaren itzulpen bikoitza: lan izugarri handia, beraz, gure esker onak merezi dituena. 77. sonetoan, baina, gauza batek atentzioa eman dit (gaiari heltzeko manera bat da: egia aitortzeko, Twitterreko txio batek eman zidan abisua). Unamunok «Un mariquita aquí, una marimacho / por allí» idatzi zuen tokian, Davantek honela eman du euskaraz: «Pederasta bat hemen, lesbiana bat han». Uste izatekoa da Unamunok, «marimacho» hori idatzi zuelarik, lesbiana erran nahi zuela (nahiz eta Davantek frantsesez «hommasse» aukeratu duen –jatorrizkoaren esanahi literaletik hurbilago, beraz–, eta ez «lesbienne»). «Pederasta», ordea, neketan iduritzen zait onargarri (frantsesez, «hommelette» izan da Davanten hautua).\nEgia da frantsesez «pédé» irain gisa erabiltzen dela homosexualak izendatzeko, eta hori bezain egia da, hiztegian, «pédéraste» hitzaren bigarren adiera hauxe dela: «Homme qui a des relations sexuelles avec d’autres hommes», beti ere esanahi horrek ondoan «par extension» edo (non begiratzen dugun) «abusivement» zehazten duen oharra duela. Baina frantsesez nolanahi den ere, galdera da, batetik, erabilera horrek tradiziorik duen euskaran (nik ez dut horrelako adibiderik kausitu ez Orotariko Euskal Hiztegian, ezta Ereduzko Prosa Gaurren ere); eta, bertzetik, ea horren kutsu iraingarria eta nabaria duen solas bat –homosexualak eta pederastak nahierara nahasten dituen erabilera linguistiko bat– inportatu nahi dugun. Gure aurreritziak aski ez eta auzoarenak ere ekarri behar? Bada, aukeran hobe ez.\nOharra: goian ageri diren irudiak honako argitalpen honetatik hartuak dira: Mis circunstancias, Lewis Trondheim (Astiberri Ediciones)


UPV/EHUko ikertzaileek ere parte hartuko dute NASAren Mars2020 espazioko misioan — Unibertsitatea.Net\nHemen zaude: Hasiera › Ziztu bizian › UPV/EHUko ikertzaileek ere parte hartuko dute NASAren Mars2020 espazioko misioan\nUPV/EHUko ikertzaileek ere parte hartuko dute NASAren Mars2020 espazioko misioan\n2016/12/16 - unibertsitatea.net\nIBeA ikerketa taldea Marteko gainazala aztertzeko erabiliko den ‘Rover' ibilgailuaren kamera kalibratzeko sistemaz arduratuko da. Misio honetan aztarna organiko eta bio-organikoak bilatuko dira, eta hori ezinezkoa litzateke Supercam tresna zientifikoaren kalibrazio sistemarik gabe.\nIbeA ikerketa taldeko kideak. UPV/EHU\nBeste zenbait unibertsitaterekin batera UPV/EHUk osatzen duen CamOnMars2020 partzuergoak hitzarmena sinatu berri du NASArekin Marte 2020 misioan lan egiteko. Valladolideko Unibertsitatea, Malagako Unibertsitatea eta Madrilgo Complutensea dira Partzuergoko beste kideak.\nUPV/EHUko IBeA ikerketa taldea Marteko gainazala aztertzeko erabiliko den ‘Rover' ibilgailuko Supercam izeneko tresna zientifikoaren kalibrazio sistemaz arduratuko da. "Kalibratzeko txartela Supercam tresnaren funtsezko osagarria da. Horren bidez aztertuko dira Marteko gainazaleko harriak eta lurzorua, bost neurketa espektroskopikoren bitartez (agerikoa, infragorria, fluoreszentzia, LIBS eta Raman). Neurketa horiei esker, aztergai den laginaren oinarrizko kontzentrazioari eta haren konposizio molekular eta estrukturalari buruzko informazioa lortu ahal izango da", ikertaldeko arduraduna den Juan Manuel Madariaga irakaslearen esanetan.\nNASA Mars 2020 izeneko misioan Curiosity ‘Rover'-a (Marten dago 2012tik) ordezkatuko duen ibilgailu bat garraiatuko da Martera; besteak beste, bizi aztarnak bilatzeko eta bertako klimaren, atmosferaren eta geologiaren ikerketa hobetzeko. Marte aztertzea interesgarria da, planeta horrek ur ugari izan zuelako duela milioika urte. Astro-biologoek diotenez, ezinbesteko baldintza da hori bizia garatzeko, eta horregatik lortu nahi dituzte bizi aztarnak. Aztarna organiko eta bio-organikoak bilatuko dira eta hori ezinezkoa litzateke Supercam tresnaren kalibrazio sistemarik gabe.\nEtiketak: nasa marte UPV/EHU UPV-EHU


Azpeitian lan egindakoak jaso du Lurraldebuseko emakume gidarien saria - - uztarria.eus\nAzpeitian lan egindakoak jaso du Lurraldebuseko emakume gidarien saria\nDi-da! 2020-12-18 09:45\nRafaela Romero diputatuak eman zion saria Alonsori. (GFA)\nGuztiok Mugituz saria eman die Foru Aldundiak emakume autobus gidariei, eta Purificacion Alonsok jaso du.\nGipuzkoako Foru Aldundiaren Mugikortasuneko eta Lurralde Antolaketako departamenduak herenegun banatu zuen aurtengo Guztiok Mugituz saria. Lurraldebuseko emakume gidariei egin nahi izan die aitortza aldundiak aurtengo sariarekin, "tradizioz gizonezkoena izan den jardun esparru batean berdintasunaren alde egindako ekarpenagatik".\nDonostiako Aquariumean egindako ekitaldian, Purificacion Alonso beasaindarra izan zen emakume autobus gidari guztien izenean saria jaso zuena. Alonso 1981ean hasi zen autobusak txofertzen, 1995ean hasi zen Lurraldebuserako lanean, eta besteak beste, Azpeitian ere lan egindakoa da.


Ez dute koronabirus kasu berririk atzeman Eibarren (datuak herriz herriz) - etakitto.eus\nEz dute koronabirus kasu berririk atzeman Eibarren (datuak herriz herriz)\nDebabarrenean beste bi positibo zenbatu zituzten atzo 20:00ak arte (bat Soraluzen eta beste bat Elgoibarren), baina horietako bat bera ere ez Eibarren. Horrenbestez, 40 dira COVID-19 gaitzak jotako eibartarrak. Eskualdean, berriz, 106 lagunek dute gaitza.\nGure eskualdeko datuak, herriz herri:\nEskualdeko ospitaletan 73 pertsona daude ingresatuta, atzo baino 4 gehiago (37 Eibarko Ospitalean eta 36 Mendaroko Ospitalean)\nEuskadin 317 kasu berri izan dira, atzokoaren erdia, eta, beraz, 6.057 pertsona daude kutsatuta. Horietatik 1.966 ospitaletan daude. 297 lagun hil dira, atzo baino 32 gehiago. Osastutakoak, berriz, 1.646 dira.\n« Ana Galarragaren “19aren izurria argitzen” bideo-pilula bana zabalduko dugu egunero IZASKUN ORTEGA, La Salle: “Internet bidezko hezkuntza ongi dago, baina ikasleekin egotearen falta igartzen dugu” »


100€ – Hitzak eta Hotsak\nSan Ildefonsoko Patxi\nJakin badakigu lehendakariak 100 euroko [Enlace roto.] herritarren artean, 500.000 euro gastatu behar ditu horretan. Tira, 500.000 eta beste horren beste “neurria” iragartzen. Gainera, ez pentsa hauteskundeetan daukanik burua gure Patxik, ez horixe, gutxi gora behera hilabeteko epea utziko baitu zozketa egin eta hauteskundeak bitartean. Denbora sobera.\nNik galdera batzuk dauzkat lehendakari jaun agurgarriarentzat:\n1. Non izango da zozketa? Koskojalesko Casa del Pueblon? Ala lehendakaritzan instalatuko da loteria-ontzia?\n2. Familia bakar batek bonu bat baino gehiago irabaz dezake ausaren magiaren eraginez?\n3. Zer merkataritza da dirua zozkatzen sustatzen dena? Ez al da hobe familien kontsumo ahalmena hobetzeko neurri eraginkorragoak bilatzea? (enplegua, behar duen jendearentzako gizarte laguntza…)\n4. Zer gertatuko da ikusten badut BMW eta Audia dauzkan auzokideari bonua egokitu zaiola eta niri ez zaidala deus ere jausi?\n5. Zer gobernu klase da herritarren etorkizun eta arazoekin zozketak egiten dituena?\nHoriek galderak, eta orain, ezkor galanta naizenik pentsa ez dezazuen, proposamen batzuk ere botako ditut Jaurlaritzaren aurrekontuan eraginik izan dezaketenak, baita ekonomia berraktibatzeko ere. Hona:\n1. Gobernukideek (lehendakaria, sailburuak…) biluzik agertzen diren egutegia atera dezatela Korteinglesen atean saltzeko.\n2. Txosna bat jar dezatela hiriburuetako Aste Nagusietan. San Ferminetan ere ausartuko balira, ez legoke gaizki.\n3. Futbol partida bat joka dezala Eusko Jaurlaritzak Aldundien selekzio baten aurka. Diru apur bat ateraz gain, Patxi Lopezek aukera izango luke [Enlace roto.], bere ametsik beroena.\n4. Aurtengo Euskal Encouterren, Aresekin koordinatuta, Ertzaintzak sarekada egin dezala pelikulak deskargatzen dituzten guztiak atxilotzeko eta isun lodikoteak kobratzeko.\n5. “Lost” telesaila ikusi eta ondo ulertzeko maratoia ere antola dezake Patxik. Ez dakit honek zerbaiterako balio lezakeen, baina egun batzuetarako behintzat ondo okupatuta edukiko genuke gure “lunbreratxoa”.\nBestela ere, programarik ez dagoenean, beti geratzen da ondo urtegiren bat inauguratzea.\nEz horregatik, lehendakari.\nPosted on 2011/02/15 2011/02/15 Categories Bestelakoak, Eusko Jaurlaritza, Patxi Lopez, politika, Umore apur batTags 100€, bonuak, lehendakaria, merkataritza, Patxi lopez, zozketaLeave a comment on San Ildefonsoko Patxi


Herri Ondarea :: Garraiobide muetak\nMuxika, Ibarruri eta Gorozikatik astoakaz Zornotzako plazara joaten ziran Gerraostean. Domeketan plazea egoten zan, eta hara joaten ziran jeneroa saltzen. Asko joaten ziran. Orduan kotxe gitxi pasetan zan; egun guztian sei kotxe edo. Kamioi bat Patxioken anaia batek euki eban lehenagoko gasofenoagaz. Autobusa egunean hiru biderrez edo pasetan zan; gehiago bapez. Eskolara be oinez joaten ziran eta kasik kotxerik be ez zan egoten. Taidxen kaminoan olgetan eben.\nBarriemoilea: Benita Dudagoitia


Krisia ikuspegi feministatik aztertuko du Arrasateko Emakume Txokoak - Arrasate - Goiena.eus\nKrisia ikuspegi feministatik aztertuko du Arrasateko Emakume Txokoak\nUxue Igarza 2020-06-25 14:36\nArrasateko Emakume Txokoak herriko emakumeen bizipenak jasotzeko kanpaina abiatu du. COVID-19ak eragindako alarma egoeran eta itxialdian emakumeek bizitakoak jaso nahi dituzte.\nSustatzaileen hitzetan, kanpainaren helburua, errelato guztiak kontuan hartuta, krisi egoera ikuspegi feministatik lantzea da. Parte hartzeko epea uztailaren 3an bukatuko da eta adin eta profil guztietako emakumeak animatu nahi dituzte ekimenera. Ekarpenak jaso ondoren, kontakizun bat egingo du Emakumeen Txokoak, eta aurretik emango die azken produktuaren berri parte hartzaileei.\nEkarpenak egiteko, hainbat aukera\nBizipenak, kezkak, ardurak eta Koronabirusak azaleratutako egoerak jaso nahi ditu Emakume Txokoak. Horretarako, krisiak emakumeen bizitzetan nola eragin duen galdetu nahi die parte hartzaileei. Besteak beste, jendartean eta zerbitzu publikoetan azaleratu diren "gabeziak" eta emakumeen ongizateari dagokionez sumatu dituzten "hutsuneak" partekatzeko eskatu dute. Baina, zaintza lanak, telelana, langabezia, indarkeria egoerak, sareak, komunitatea, arrazakeria eta bestelako gaiak ere izan daitezke hausnarketen oinarri.\nEkarpenak egiteko, formatua librea izango dela azaldu dute; testuak, bideoak, argazkiak edota olerkiak bidali ahalko dira. Gainera, ekarpenak anonimoak izan daitezke, eta bakarka zein taldean egindakoak. Mezuak WhatsApp bidez (618 20 62 33) edo posta elektronikoz (emakumetxokoa@arrasate.eus) bidal daitezke eta baita 943 79 41 39 telefonora deituta ere.


Sociedad Deportiva Beasain K.E. – Futbol Beasain » BEASAIN KIROL ELKARTEAREN DENBORALDI HASIERAKO FESTA IRAILAREN 13, 14 ETA 15EAN\nFutbola herrian txertatu eta honela zaleak eta harrobia indartu asmoz badator 2019ko Beasain Futbol Festa\nHaurrak protagonista diren jai honetarako izenematea irekita dago eta parte hartu nahi duten haurrek Xerbera tabernan, Seguros Bilbaoren egoitzan eta Igartza Futbol Zelaiko tabernan aurkituko dituzte izena emateko orriak\nIkasturtearen hasierarekin batera itzuliko da Beasainera ohi bezala Beasaingo Futbol Festa.\nIrailaren 13, 14 eta 15an burutuko da Beasaingo Loinazko San Martin plazan. Azken orduko pilaketarik eman ez dadin izena emateko epea irekita dago jada. Horretarako, ondorengo leku hauetan aurkitzen dira bete behar diren izena emateko orriak: Seguros Bilbaoren bulegoa (San Inazio kalean), Xerbera taberna (Geltoki ondoan) eta Igartza Futbol Zelaiko taberna.\nAsteburu osoa iraungo duen festa honetan futbola herriaren bihotzera ekartzea da helburu nagusia eta hori aprobetxatuz egitarau oparoa antolatu du Beasain Kirol Elkarteko zuzendaritza taldeak. Ostiralean zuzenean Urkiola jatetxetik zuzenean eskainiko den Onda Vascako La movida deportiva irratsaioarekin emango zaio hasiera asteburu osoko jaiari. Haurren partiduak arratsaldeko lehen orduan hasiko dira eta asteburu osoan etengabe jokatuko dira igandera bitartean. Iluntzean Beasain KEko taldeen aurkezpena egingo da. Bitartean zer jan eta zer edan izango da bertan jarriko den taberna eta jatetxearekin; pintxoak, janaria eta paella erraldoia sukaldatuko da igande eguerdian. Haurrentzako tailerrak ere egingo dira (ikus egitarau osoa).\nHaurren partiduei dagokionez, adinen arabera maila ezberdinetan egongo dira banatuta partiduak. Eta gogoratu parte hartzaile guztiei banatuko zaiela aurtengo edizioko oroigarria eta kamiseta azken egunean.\nUrteroko legez, Beasain Kirol Elkarteak antolatzen duen jaialdi honekin futbola herritartzeko asmoa bete nahi da. Herriaren erdigunean, plaza nagusian, bi futbol zelai txiki jarrita txikienei futbolaren “harra” barneratu nahi zaie etorkizuneko Beasain Kirol Elkarteko jokalari edo zale izateko helburuarekin.\nCONVOCATORIA PRESENTACION EQUIPO DE 3ª\nBEASAIN 3ª DIVISION PLANTILLA 19-20


«Nekazariek beren lur eta abereekin nahi dutena egitea bilatzen dugu, erabakitzeko eskubidea izatea» | erritarrak | GAUR8 - mila leiho zabalik\n2016 URR. 22\nMartxelo Diaz Aristizabal\n«Nekazariek beren lur eta abereekin nahi dutena egitea bilatzen dugu, erabakitzeko eskubidea izatea»\nEHNE-Nafarroa sindikatuak presidente berria du: Imanol Ibero Oibarko ardo ekologiko ekoizlea eta nekazaritza eredu jasangarri baten defendatzaile sutsua.\n«Herrietan eta lurrean erroturiko nekazaritza behar da herriek bizirik irauteko. Ez dago herrien biziraupena ulertzeko beste modurik»\n«Nekazaritza Politika Bateratuak ekoizpen eredu arrotzak, sostengaezinak diren ekoizpenak bultzatu ditu. Ondorioz, herrietan nekazari kopurua nabarmen jaitsi da»\nIBILBIDEAUrriaren 1ean Berriozarren egin zuten kongresuan hautatu zuen Imanol Ibero EHNE-Nafarroako presidente berri gisa. 1.300 bazkide dituen sindikatuaren buruak 28 urte ditu. Oibarkoa da eta bertako Mendiko upategian aritzen da, aitarekin batera. Ardo ekologikoa ekoizten dute. Herriko zinegotzia ere izan da, kandidatura herritar baten eskutik.\nNafarroako antzinako mugak zaintzen zituen herria da Oibar, Zangozatik gertu. Bertan bizi da Imanol Ibero EHNE-Nafarroa nekazaritza eta abeltzaintza sindikatuko presidente berria. Ardo ekologikoa ekoizten du Mendiko upategian.\n28 urte dituzu eta EHNE-Nafarroa sindikatuko presidentea zara. Ardura handia da. Azkenaldian ba al da nekazaritzaz bizitzeko hautua egiten duen gazterik?\nEHNE-Nafarroa sindikatuko Exekutibo berriaren batez besteko adina nekazaritza arloan oro har ematen dena baino gazteagoa da. Egia da nekarazi gazteak mugitzen ari garela. Gazteak nekazaritzan sartzen ari gara, baina oso modu mailakatuan, oso modu murritzean. Beharrezkoa izango litzakeena baino askoz gazte gutxiagok egiten dute hautu hori. Nik erabaki hori hartu nuenean ingurukoek jende gaztea behar zela esaten zidaten. Aurreiritzirik gabeko jendea behar zela ere esaten zuten. Argudio horiekin konbentzitu ninduten. Baina sektorearen gaztetzea ez da Exekutiboan ematen den mailan ematen. Sektorea ez da gaztetzen ari, zahartzen baizik.\nHori arazo larria da. Nafarroan ematen da, Euskal Herrian eta beste tokietan bezala. Ez dago erreleborik erretiroa hartzen dutenak ordezkatzeko.\nBai. Hemen, Nafarroan, hori argi eta garbi gertatzen ari da. Nekazaritzaren munduak ez du gazteongan aparteko sugarrik pizten. Nekazaritzari eusteko gogorik ez dago. Niretzat hori izan da pizgarria, gure nekazaritzak zein bide daraman ikustea. Eta gazteok bizimodua ateratzeko zer-nolako aukerak ditugun ikustea: curriculumak botatzea, aldi baterako laneko enpresetara jotzea, hiriko lantegietan aritzea, lan prekarioetan murgiltzea... Gazteok ez dute ikusten inguruan baliabide pilo bat ditugula. Gainera, gure herriak honaino heldu badira baliabide horiekin bizi izan direlako da. Hori berriz baloratu behar dugu. Buruan ideia bat sartuta dugu, nekazariak oso gaizki bizi direla eta oso txiroak izan direla beti. Hori sartu digute buruan. Egia da gogor lan egin dutela, baina iraganeko bizi kalitateak ez dauka zerikusirik egungoarekin.\nBeharbada kexa gehiegi izan dira nekazaritzan eta orain zaila da gazteei nekazaritza erakargarri gisa aurkeztea?\nNekazarien partetik baino agian hiritik zabaldu den diskurtsoa izan daiteke. Hirira joan zen nekazari horrek agian erantzukizun bat izango du mezu horretan, baina egun gertatzen ari zaiguna herriez hiritarrek hitz egiten dutela da. Guk ez dugu ahotsik. Dena dago zentralizatuta, ez soilik Madril eta Bruselan, baita eskualdeetan ere. Herrietako ikuspegiak hirietako hitzekin ematen dira. Prozesu horretan gazteok gure inguruarekiko atxikimendua galdu dugu.\nAzken finean, herrien iraupen bera ere jokoan da. Nekazaritzarik gabe ezin dira landa eremuak edo herri txikiak ulertu. Bigarren egoitza ugari egon daitezke, baina horrek ez du herri baten bizitza bermatzen.\nNoski. Hori izan da EHNEren betiko aldarrikapenetako bat. Herrietan eta lurrean erroturiko nekazaritza behar da herriek bizirik irauteko. Biziraupen hori ezin da beste modu batean ulertu, nahiz eta gaur egun herrian bizitzeko nahiago izan Viscofan enpresan edo paper-fabrikan lan bat izatea. Edo inguruan egin nahi duten potasa meatzean. Nahiz eta proiektuon larritasunaz jabetu, jendeak hori eskatzen du, herriek bizirik irauteko beharrezkoak direla uste dutelako. Baina gure herriek ehunka urte dituzte eta industriok 50 baino ez. Epe motzeko planteamendua da. Hemendik 50 urtera nork esan dezake Viscofanek hor jarraituko duela, nahiz eta egun oso enpresa handia izan? Lurra, baina, beti hor izan den baliabidea da.\nLurrari loturiko balore horiek berreskuratzea gazteak nekazaritzaren mundura erakartzeko eraginkorrak izan daitezke?\nBai, izan beharko lirateke gutxienez. Baina martxan den makinaria guztiarekin oso lan apala egin dezakegu guk, sindikatu apala izanik. Uste dugu hezkuntzan lan egin behar dela, baina ez dakigu zehazki nola. Pedagogia eta atxikimendu hori gazte-gaztetatik lortu behar den zerbait da. Zergatik ezin da Oibarko eskolan herriko ustiategietan lan egiten dutenekin harreman iraunkorrik izan? Zergatik ezin da lan nola egiten duten ikasi? Herriko komunitateak harremanean jartzeko balio dezake, helduak eta haurrak elkartzeko.\nIndustria eta zerbitzuetako krisi eta prekaritatea ikusita nekazaritzara hurbiltzen diren gazteen kopurua hazi denik sumatu al duzue?\nZerbait sumatzen da, bai. Hiriak eta eredu horrek eskaintzen duenarekin nazkatutako gazte batzuek herrietara begiratu dute, baina, hiritarrak hona ekartzea baino, nire ustez lehen eginkizuna bertan gaudenok bertan gelditzea da. Gainera, ez da erraza beharrezkoak diren pausuak ematea. Lurrik ez baduzu, nola hasi nekazaritzan? Nagusi den eredu industrialak inbertsioa oso handiak eskatzen ditu lanean hasteko. Alde horretatik muga handia da negozio bat hasi nahi duten nekazari horientzako. Laguntzak ere ez dira oso eraginkorrak. Burokrazian aditua bazara zerbait lor dezakezu, baina ez da erraza. Baina, hala ere, zure galderari baietz erantzungo nioke. Orain falta dena gogo hori bideratzea da.\nBurokrazia aipatu duzu. Egungo nekazariek begi bat lurrean eta bestea bulegoan duzue. Erdi nekazari erdi abokatu izan behar duzue, paper ugari bete behar dituzue-eta.\nAlde batetik, laguntzak eskatzeko goitik eta oso urrutitik datorkigun estruktura burokratikoa dugu. Horrek ezartzen digu nork zer behar duen uzta bakoitzean, horren arabera ematen dira diru laguntzak. Menpekotasuna indartu eta bultzatu egiten da. Bestetik, diru laguntzak albo batera utzita ere, burokrazia gure eguneroko jardunaren parte da jada. Kontrol ugari jasaten ditugu. Egia da guk geuk sortu ditugula kontrol horietako asko. Nire belaunaldiari ez zaio tokatu, baina bai aurrekoari, jatorri izen eta kontseiluak sortzeko garaian. Izugarrizko kontraesanak ditut horren inguruan. Badirudi gure hitzak jada ez duela balio eta polizia burokratiko bat behar dugula ekoizten ari garena ona dela ziurtatzeko. Gure gizartearen iraungitzearen isla da. Berez, norbanakoaren zintzotasunean sinetsi beharko genuke gauzak nola egiten diren azaltzerakoan. Baina egia da gizartean tranpak nagusi direla, eta, hortaz, burokrazia hori guztia behar dugula. Oso tristea da.\nHorretan ere ezagutza falta egon daiteke, kontsumitzaileak ez dituelako ekoizleak zuzenean ezagutzen.\nBai, eta bitartekaritza behar da. Bestela nola dakigu zer dagoen ekoizpenaren atzean? Beharrezkoak dira zigiluak eta kontrolak kontsumitzaileak berme bat izan dezan. Baina horrek kezkatu egiten nau, azkenean norbanakoren erantzukizuna ere badelako gauzak ongi egitea. Hala balitz, gizartea bestelakoa litzateke. Alde horretatik egitura horiek ongi erabiltzen saiatzen gara. Guk geuk sortu genituen eta erantzun egin behar diegu, baina ezin daiteke gure lana burokraziaren arabera antolatu.\nBurokraziaz eta arauez ari garela, Europar Batasuneko Nekazaritza Politika Bateratua aipatu behar dugu ezinbestean. Zer suposatu du Euskal Herriko nekazarientzako?\nNekazaritza Politika Bateratua merkatu globalak teorian eskatzen zituen produktuetara orientatu izan da. Azken batean, diru laguntzak produktu horiek indartu edo murriztera zuzendu dira. Gurean izan duen ondorioa argia da: gero eta lur sail handiagoak sortu dira, ekoizpen eredu arrotzak ezarri dira, sostengaezinak diren ekoizpenak bultzatu dira... Eta horrek herrietan nekazari kopurua nabarmen jaistea eragin du. Azken hamar urteotan Nafarroan ia erdira murriztu da jardun nagusi gisa nekazaritzan aritzen direnen kopurua. Nekazaritza bultzatzeko eta indartzeko behar denaren aurkakoa egin da: nekazarien kopurua jaitsi eta herrietako betiko egiturak birrindu. Gero gure lurretan produktu arrotzak sartzeak beste ondorio batzuk izan ditu, adibidez, Nafarroako Ubidea bezalako azpiegiturak egitearena. Nori bururatzen zaio euririk egiten ez duen toki batean artoa edo arroza jartzea? Ureztatu nahi baduzu, izugarrizko ubidea behar duzu ura eramateko. Beste ondorio bat lurra esku gutxi batzuetan pilatu dela da. Ekoizpen handiak, eredu industriala bultzatu dira. Makinarian inbertsioa handiak beharrezko bihurtu dira, eta hazi eta insumoen menpekotasuna ezarri da. Adibidez, Oibarren enpresa batek lur pila hartu ditu errentan. Lur onenak. Kontratuak egin ditu nekazariekin. Diru dezente pagatu du, baina lurraren gainean erabakitzeko ahalmena galdu dute nekazariek. Orain soldatapeko langileak dira. Orain arte nekazariak beti burujabe izan dira, egun gero eta menpekoagoak dira.\nHorren aurrean, beste nekazaritza eredu bat (ekologikoa, inguruari lotua) aldarrikatzen duzue irtenbide bakar bezala.\nAzkenean hori da nekazaria ahalduntzen duena. Agian ez da soilik ekologikoan aritzea, baina bai ingurunearekin ahalik eta modu jasangarrienean jokatzea. Adibidez, ez dakit nongo meategitik potasa ekarri beharrean simaurra erabiltzeak burujabeago egiten zaitu. Eredu horrek lurraren orekan aberastasun gehiago sortzen du eta landarea aprobetxatzen du. Hemen ere erabakitzeko eskubideaz ari gara. Nekazariek beren lur eta abereekin nahi dutena egin ahal izatea bilatzen dugu. Baina horrek beste hanka bat, kontsumoarena, eta hor ere erantzukizuna behar da; lan polita egiten ari da.\nGobernu aldaketa izan da Nafarroan. EHNEn egondako Ignacio Gilek ardurak ditu egun Nekazaritza Sailean. Nola ikusten dituzue gauzak aurreko gobernuarekin konparatuta?\nHarremanetan eta diskurtsoan nahiko ados gaude, egia esan. Adibidez, Isabel Elizalde kontseilariak gure kongresuan parte hartu zuen eta bere diskurtsoa bota zuenean ia guztiz bat gentozen esan zuenarekin. Politikariek ahalmenak izan badituzte, baina jendeak eta kaleak atzetik bultzatzen ez badute zaila da. Nik uste Gobernuan dagoen jendeak zintzotasunez sinisten duela EHNEk proposatzen duen nekazaritza eta abeltzaintza ereduan, baina ez da erreza.\nAurreko ereduak Nafarroako Ubidea bezalako azpiegiturak indartu ditu, eta horrek hipoteka astuna suposatzen du.\nBai, eta Europak markatzen dituen irizpideak ere hor daude. Ez dakit Europa noraino den gai Nafarroak nekazaritzan duen dirua nora bideratu behar duen erabakitzeko. Bruselak inposatzen duen ereduak nora garamatzan argi dago. Ez gara gai gobernatzeko. Nafarroa berezia da.\nZein helburu dituzue EHNE Nafarroan?\nLehena, dagoena defendatzea. Dagoen egoera ez da erraza nekazari eta abeltzainentzat, baina hori defendatzea da lehenengo erronka, eta ez da xamurra. Adibidez, orain Danonek Baztango esne ekoizleei apiriletik aurrera ekoizpena hartzeari utziko diola jakinarazi die. Ahalik eta kopuru handienak eskatzen dizkiete euren zisterna erraldoiekin joateko. Horrek adierazten du eredu industrialak bere horretan jarraitzen duela eta esplotazio txikiek hori sufritzen dutela. Bestetik, Kongresuan ere bota genuen, irabaztera atera nahi dugu, ez soilik defendatzera. Eta erronken artean hezkuntzarena garrantzitsua da, gazteek behar dituzten ezagupen eta beharrak herrietatik herrietara sortzea. Luzera begirako zerbait da, baina herrien biziraupena, gazteen laneratzea eta eredu jasangarriak bultzatutako ditu. Elikadura burujabetzan ere pausuak ematea beti izan da EHNEren erronketako bat. Aurrera goaz, Errigora da adibide argia. Kontsumitzaileen arloan sortzen ari den giroa itxaropentsua da.\nOibarren bizi zara eta ardo ekologikoa ekoizten duzu.\nMendiko upategian egiten dut lan, aitarekin. Biok aritzen gara. Aitak sortu zuen 2000. urtean. Aurretik Iruñean ibili zen lantegietan, baina bere lanaren jabe izan nahi zuen eta nekazaritzara jo zuen. 1995ean mahastiak jarri zituen. Mahasti zahar bat genuen, aitonarengandik jasoa. Lehenengo urteetan herriko kooperatiban aritu zen, baina lurra zaintzen duen eredu baten alde egin eta ekologikoan hasi zen. Nik betidanik izan dut harremana mahatsarekin. Iruñean energia berriztagarrien goi ziklo bat ikasi nuen, baina hiriko bizitzak ez nau bereziki erakartzen eta herrira bueltatu nintzen. Aitarekin hasi nintzen. Lehendabizi ordu batzuk eta gero gehiago. Eta gaur da eguna belaunaldi aldaketa gauzatu dugula! Gure mahastietatik egiten dugu ardo guztia. Dena ekologikoan egiten dugu. Gure upategian ekoizten dugu ardoa eta salmenta taldeak guk geuk kudeatzen saiatzen gara. Dendatxo bat dugu Iruñean eta Euskal Herriko beste toki batzuetan saltzen ere saiatzen gara. Gipuzkoan, Nafarroan eta Iparraldean saltzen dugu batez ere. Asko lagundu gaituzte mugitzen hasi diren kontsumo taldeek, Aramaion eta Arrasaten daudenek, adibidez. Eta Errigora ekimenak ere sekulako babes eta bultzada ematen digu gure apustuarekin jarraitzeko. Upategietan nenbilela orain EHNEko lana ere tokatu zait, eta, beno, bietan ari naiz asko ikasten.\n«‘Euskalkia’ eta ‘lagunarteko euskalkia’ bi gauza ezberdin direla argitu beharra dago»


Irekia Eusko Jaurlaritza - Gobierno Vasco :: IVAP-ek kongresua antolatu du, langile publikoen hautaketa prozesuak modernizatzeko dagoen beharra aztertzeko\nIVAP-ek kongresua antolatu du, langile…\n<img src="https://www.irekia.euskadi.eus/uploads/cover_photos/52910/original/Marca_IVAP_Positivo_color_RGB_p_transparente.jpg" style="max-width:100%" alt="" />\nKongresua Vitoria-Gasteizen izango da, apirilaren 10ean eta 11n, eta Euskadiko hiru administrazio publikoetan kontratazio publikoaren arduradun direnei zuzentzen zaie\nBi egunez, Europar Batasunean ospe handiko adituek beren esperientzia berritzaileak azalduko dituzte eta XXI. mendean beharrezkoak diren hautaketa-prozesu berrien erronka juridiko eta psikologikoak aztertu eta horiez hausnartuko dute\nIVAP - Herri Arduralaritzaren Euskal Erakundeak, EIPA, European Institute of Public Administrationekin lankidetzan, kongresu bat antolatu du: “Herri Administrazioetako Hautaketa prozesuak: Europar Batasuneko esperientziak, planteamendu berriak garai berrietarako”. Bi egunez, Europar Batasunean ospe handiko adituek administrazio publikoetan lan egiten duten langileen hautaketa-prozesuak modernizatzeko dagoen beharraren inguruko erronka juridiko eta psikologikoak aztertuko dituzte.\nKongresu honen helburua da, batetik, Europako administrazio publikoek beren plantillak hautatzeko erabiltzen dituzten egungo sistemak aztertu eta horiez hausnartzea, hutsuneen inguruan hausnartzeko; bestetik, lanpostu publikoetarako pertsona egokienak hautatzeko tresna, irizpide eta proba objektibo, fidagarri eta baliozkoak diseinatzea.\nKongresua Euskadiko hiru erakunde-mailetan langileak hautatzeaz arduratzen diren pertsonei zuzentzen zaie, eta helburua da euskal administrazio publikoei talentua erakartzeko gai diren prozesu berritzaile berriak diseinatzen laguntzea, langile publiko berria erakargarria, malgua eta berritzailea izateko eta motibatuta egon dadin, profil berriak izan ditzan eta orientazio estrategikoa izan dezan.\n“Herri Administrazioetako Hautaketa prozesuak: Europar Batasuneko esperientziak, planteamendu berriak garai berrietarako” kongresua apirilaren 10ean eta 11n izango da, Canciller Ayala hotelean. Matrikula egiteko epea zabalik dago.\nKongresuaren lehen egunean, apirilaren 10ean, IVAPek eta EIPAk zenbait hitzaldi eta mahai-inguru antolatu dituzte, egungo hautaketa-prozesuak eta Europar Batasunaren panorama konparatuan aintzat hartzen ari diren ikuspegi berriak aztertzeko. Horrela, zenbait adituren azalpenak entzungo ditugu: Tomasz Kramer, David Cagney, Aoife Lyons, Herma Kuperus, Xosé Areses, Maria José Vallejo Ilarduya, Miquel Salvador Serna eta Rafael Jiménez Asesio.\nEuropako jardunaldien bigarren egunean, apirilaren 11n, hautaketa-prozesuetako ikuspegi berrien analisiarekin jarraituko da, beste aditu batzuekin, besteak beste: Mikel Gorriti, Javier Sáez eta Filip de Fruyt.\nMarca_IVAP_Positivo_color_R... 100 KB (jpg)\n_EGITARAUA__IVAP_JARDUNALDI... 2 MB (application/pdf)\n_CV__PONENTES_-_HIZLARIAK_1... 200 KB (application/pdf)\nAndrés Zearretak amaiera eman die langile publikoen hautaketa prozesuak modernizatzeko beharra aztertzeko IVAPek antolatutako jardunaldiei\nGobernuak adimen-desgaitasuna duten pertsonek enplegu publikora jo dezaten sustatzeko jardun-ildoak onetsi ditu (Gobernu Bilera 2019-10-1)


Autonomia eta protagonismoa, modu aktiboan zahartzeko gakoak | Matia\nHasieraBerriakAutonomia eta protagonismoa, modu aktiboan zahartzeko gakoak\nDuela mende erdi milaka lagunek beldurrik gabe baina errezeloz begiratzen zuten etorkizun hura oraina da haietako askorentzat. 65 urteen langa gainditu duten 440.000 herritarrentzat, hain zuzen. Gero eta zabalagoa eta heterogeneoagoa den kolektibo horrentzat —2029an 65 urtetik gorako 600.000 lagun inguru egongo dira EAEn, hamar biztanletik hiru—, egoerari aurrea hartu eta maila guztiak kontuan hartuta ekintza eta arreta programa bat diseinatzea da lehentasuna, zahartzea aktiboa, osasungarria, parte hartzekoa eta hurbileko ingurunean txertatua izan dadin.\nEtxebizitza, espazio publikoak, osasuna, familia, ekonomia, jarduera fisikoa, aisia…, pertsona horien bizi kalitatearen osagaietako batzuk dira. Bizi itxaropena luzatu denez, lagun horiek bizi proiektu berri bati heltzeko aukera dute aurrean.\nHoriek dira datozen bost urteetan Zahartzaro Aktiborako Euskal Estrategiaren bidez landu eta garatuko diren ildo nagusiak. Milaka lagun horiei bizi baldintza hobeak eskaintzeko administrazio publikoak aurrera eraman beharreko jarduerak proposatu eta zehazten dituen dokumentua da hori. «65 urtetik gorako pertsonei bideratutako politikak premiazkoak baino gehiago nahitaezkoak dira gaur egun», laburbildu zuen atzo Angel Toña Enplegu eta Gizarte Politiketako sailburuak, ekimenaren aurkezpenean. Dokumentuaren lanketan gerontologiako adituek eta adinduen elkarteetako ordezkariek hartu dute parte, besteak beste.\nKolektibo horren arretarekin lotutako gaietan erreferentzia den Matia Institutuaren izenean, Mayte Sancho zuzendari zientifikoak «orain baino askoz ere sakonago lan egiteko» deia egin zien erakundeei eta gizarteari orokorrean, zahartzearen inguruan dugun «jarrera aldatzea» komeni delakoan. «Bazterketaren, edadismoaren eta estereotipoen aurka borrokatu behar dugu, argi eta garbi», adierazi zuen. Hau da, kaleetan eta plazetan jada agerikoa den egitura demografiko berri horretara egokitu beharra dugu.\nEta eremu guztietan egin behar dugu hori, zahartzeko prozesuaren lehen etapetan aurrea hartzeko ekintzak sustatuz. Horretarako, bizitzako fase berri hori baldintzatuko duten alderdien —etxebizitza, osasuna, familiako eta gizarteko sareak, gizarte laguntza….— inguruko aholkua baliatu behar dugu. Ildo horretan, Toña sailburuaren esanetan, buelta eman behar diogu “zahartzen ari diren lagunek euskal gizartean duten egitekoari buruzko diskurtsoari, eta gizarteko estamentu guztiei dei egin beren egiturak egokitu eta birplanteatzeko prozesuari behin betiko ekin diezaioten, zahartutako gizartearen ikuspegia kontuan hartuta”.\nBeharrak eta aukerak\nZahartzen ari diren pertsonen autonomia eta independentzia sustatzea da asmoa, eta horretarako, maila guztietan prebentzio politikak ezarri behar dira, haien bizi proiektuari buruzko erabakiak hartzea errazte aldera. Modu horretan, neurriak sustatuko dira laneko bizitzatik erretirorako iragatea positiboa izan dadin; etxebizitza eta ingurunea bizitza osorako prestatzeko; zahartze osasungarria sustatzeko; eta etengabeko ikaskuntza bizitzako fase horretan txertatzeko.\nEra berean, ongizatezko gizarte berria eratzea xede duen bide orrian beste alderdi batzuei ere helduko zaie, «Euskadin adiskidetasunaren paradigma orokortzea» sustatuko duten ekintzak bultzatzeko, eta Enplegu eta Gizarte Politiketako sailburuak azaldu zuenez, «zahartzen ari diren pertsonek prozesu horretan protagonista eta partaide izatea bermatuko da».\nHorrenbestez, zahartzen ari diren pertsonen artean boluntariotza eta komunitate lankidetzako mugimenduetan parte hartzea bultzatu nahi da. Gainera, familiaren ingurunean adineko pertsonei eskainitako zaintzen eta laguntzen transferentziari balioa eman nahi zaio eta bizi estilo hori EAEko herrietara zabaldu. Izan ere, Toñak ziurtatu zuenez, biztanleriaren zahartzeak premia berriak sortuko ditu, baina baita aukera berriak ere. «Proposatzen dugun Estrategiaren ildoa horixe da, euskal erakundeei laguntzea erronka demografiko honi erantzukizunez aurre egiten, erronka bera aukera ere badela kontuan hartuta, betiere herritar guztien parte hartzearekin eta lankidetzarekin eredu berria eraikitzeko konpromisoa hartuta».


Zetak, Gatibu eta Olatz Salvador Finlandiako Bite Basque Beat jaialdian izango dira – KULTUR SHAREA\nFormatu akustikoan Tampereko hainbat agertokitara igoko dira irailaren 1ean eta 2an.\nBite Basque Beat euskal musika jaialdia irailaren 1ean eta 2an egingo da lehen aldiz Finlandiako Tampere hirian. Etxepare Euskal Institutuak babestutako jaialdian Zetak, Gatibu eta Olatz Salvador talde eta bakarlariek parte hartuko dute. Ekimen berria 2013an sortutako Tamperrada lehiaketa gastronomikoaren baitan egingo da, euskal kultura eta gastronomia Finlandian sustatzeko helburuarekin, “beti ere bi kulturak trukatzeko eta elkarlanean aritzeko”, adierazi du Juanan Bilbaok, Basking Food & Culture proiektuaren arduradunak eta ekimenaren bultzatzaileak, Mikka Reinikka euskal kulturaren editore gastronomikoa eta euskara eta euskal kulturaren zale amorratuarekin batera.\nImanol Otaegi Euskal Kultura Sustatu eta Hedatzeko zuzendariak nabarmendu duenez, Bite Basque Beat jaialdia “oso ekimen interesgarria da”, izan ere, nazioartean “entzute handia” duen euskal gastronomiak “eman dio sarbidea euskal musika garaikideari Finlandian”, Etxepareren lan-ildo nagusietako batekin bat eginez: euskal sortzaile eta artisten nazioarteko presentzia sustatzea. “Horregatik sustatzen dugu jaialdi hau, Zetak, Gatibu eta Olatz Salvadorrek beraien musika Finlandian ezagutzera emateko, baita Finlandiako kultur eragileekin saretze lana egiteko ere”.\nBite Basque Beat, bihar hasiko da, Zetak, Gatibu eta Olatz Salvadorrek emango duten ordubeteko kontzertu banarekin, formatu akustikoan eta intimo batean Tampereko hainbat agertokitan. Eta bestetik, hurrengo egunean, hiru taldeek agertoki berean joko dute, bata bestearen atzetik, hiri bereko G Livelab areto ezagunean. Antolatzaileek aurreratu dutenez, sarreren salmenta “erritmo onean doa eta aretoa bete egingo da”, betiere Finlandiako segurtasun-neurri zorrotzei jarraiki, Covid-19ren aurrean.\nAhozko oroimenari buruzko ‘Eleketa’ erakusketa irailaren 12tik aurrera Donibane Lohizunen ikusgai\nOstiralean abiatuko da Nafarroako Komiki Azoka Iruñean eta Lizarran


Handizkako SND-R15 Kalitate Estandarreko Bloke Erretxinako Lotura Diamantea Hazkortasun ertaineko fabrikatzailea eta hornitzailearekin | SinoDiam\nSND-R15 Kalitate Estandarreko Erretxina Blokeatuen Diamantea Hedagarritasun Ertainarekin\nLotura beira eta erretxina lotura (fenolikoa eta poliimida) sistemetarako gomendatua. Erretxina lotzeko sistemak oso erabiliak dira erabateko artezketa superabrasiboetarako aplikazioetarako lotura fenolikoetan edo poliimidikoetan. SND-R15 kalitate estandarreko erretxina lotzeko diamante bat du. Frijigarritasun ertaineko kristal honek auto-zorrozteko gaitasuna erakusten du eta horrek ebaketa-ekintza librea sortzen du, tresnaren bizitzaren eta artezketaren errendimenduaren arteko oreka mantentzeko. Izena ： RVG Diamante Hautsaren Marka ： SND-R1 ...\nProduktuen izena: Erretxina Bond Mesh superabrasiboak\nKode zenbakia: SND-R15\nEskuragarri dagoen tamaina: 60/80 ~ 325/400\nPaketea: 2500cts plastikozko botilak / 10000cts plastikozko poltsak\nLotura beira eta erretxina lotura (fenolikoa eta poliimida) sistemetarako gomendatua. Erretxina lotzeko sistemak oso erabiliak dira erabateko artezketa superabrasiboetarako aplikazioetarako lotura fenolikoetan edo poliimidikoetan.\nSND-R15 kalitate estandarreko erretxina lotzeko diamante bat du. Frijigarritasun ertaineko kristal honek auto-zorrozteko gaitasuna erakusten du eta horrek ebaketa-ekintza librea sortzen du, tresnaren bizitzaren eta artezketaren errendimenduaren arteko oreka mantentzeko.\nIzena ： RVG Diamond Powder\nKolorea ： Grisa\nAplikazioa ： Egokia lotura beiraztatua eta erretxina lotura (fenolikoa eta poliimida) sistemetarako.\nPaketea ： 10000 kilateko plastikozko poltsak\nSarearen tamaina eskuragarria\nAurreko: SND-R10 Erresinazko Erdi Blokeatutako Erretxina Lotzeko Diamantea, Fraktasun Handikoa\nHurrengoa: SND-R20 Premium Kalitate Blokeatua Erretxina Bonboi Diamantezko Hozgarri Gutxienarekin\nCBN-MB10 Boro nitruro kubiko beltza (CBN) mikra ...\nSND-R10 Erresinako Erdi-Blokeo Erresinako Lotura Ekonomikoa ...\nMBD4 Neurri Finkoko Metal Lotura Diamante Sintetikoa ...\nA20 Urrezko Kolorea CBN Hauts Urratzailea Metalerako ...\nFCC58 FeCoCu Pre-Aleaziatutako Metal Hautsa ...


Partekatu zure gogoko marketin liburuak Audible | bidez Martech Zone\nOsteguna, maiatza 26, 2016 Asteartea, ekaina 7, 2016 Douglas Karr\nDenbora pasatu da Audible harpidedun nintzenetik baina duela gutxi hasi nintzen babeskopia egiten. Eduki entzungarriak audio liburuen argitaletxe, emisore, animatzaile, aldizkari eta egunkari argitaletxe garrantzitsuen eta negozioen informazio hornitzaileen 250,000 audio programa baino gehiago biltzen ditu. Audible Apple-ren iTunes Store dendako ahozko audio produktuen hornitzaile nagusia ere bada.\nDenbora askoz gehiago daukat entzun liburuetara gidatzen edo lanean ari naizen bitartean, irakurtzeko denbora hartu baino. Oraindik liburu asko irakurtzen ditut, baina neure burua hezteko eta ikaskideen azken liburuetan jarraitzeko produktibitatea nabarmen handitu zen liburuak entzuten hasi nintzenean.\nEman izena 30 eguneko doako proba entzungarrian\nAudio-liburua erostea nahiko erraza da mugikorraren bidez. Deskargatu entzungarria aplikazioak. Plataforma bietako audio liburuak aurki ditzakezu eta Audible gunean edo Amazonen eros ditzakezu Amazon saioa hasteko. Haien bilaketa nahiko sendoa da, kategorien arabera arakatu, salmenten, garrantziaren edo kaleratze dataren arabera, bertsio laburtuak eta beste hainbat aukera aurki ditzakezu.\nErosketa egin ondoren, ireki Audible aplikazioa eta zure audioliburua deskargatuko da. Audioliburua entzun dezakezu. Benetan gustatzen zaidan ezaugarrietako bat da audio liburua diktatzen den abiadura handitu dezakedala, liburua clip azkarrago batean entzuteko aukera ematen didana.\nAudible Soziala lortzen du\nAudible duela gutxi aurkeztu da berehalako liburu gomendioak. Ezaugarri berri honi esker, entzuleek beren liburutegian duten edozein audioliburua besteei berehala eman diezaiekete posta elektronikoz, testu bidez, Facebook Messenger edo WhatsApp bidez, iOS, Android eta Windows 10 gailuak erabiliz. Hartzaile bakoitzak bere lehen titulua dohainik lortzen du programaren bidez, eta Audible-k egileei, aktoreei eta gainerako eskubideen titularrei ordainduko die hartzaile bakoitzaren lehen izenburuaren balio baliokidea!\nEzaugarria erabiltzeko erraza da. Besterik gabe, sakatu Bidali liburu hau ikonoa liburutegian, eta gomendatzen duzun audio-liburua doakoa izango da zure hartzaileak eginbide honen bidez audio-liburua onartzen duen lehen aldia bada.\nZer moduzkoa da hori Audible formatuan kaleratutako liburu baten egilea bazara? Zein modu bikaina zure liburua irakurleen eskuetan jartzeko!\nDibulgazioa: Audible-ren izenean nik idatzitako babesezko elkarrizketa da. Iritziak eta testua nireak dira.\nTags: akustikoaaudiobookliburuak merkaturatzea


Udaberrian hasiko da Enargia | Udaberrian hasiko da Enargia – iparraldekohitza\nUdaberrian hasiko da Enargia\nTokiko energia berriztagarria —hasieran Biarnokoa— saltzeko baimena ematekoa dio oraino ministerioak Enargiari. Ekoizleak atzeman eta sistema pikoan emanak ditu.\nMartxo-apirilean nahi luke argindar banaketa kontratuen proposatzen hasi Enargia kooperatibak. Bazkidetze kanpaina nahi bezala joan zaio, 340 bazkidetarat heldu baita eta 255.000 euroko kapitaleko menturarat. Euskal Elkargoak egoitza atzeman dio Azkaineko Lanazia lan eremuan eta bi langile ari dira jadaneko lanean. Ministerioaren baimena falta zaio banatzaile bezala ofizialki merkatuan sartzeko.\nDiru biltze kanpainaren ber momentuan, banaketa abiatzerakoan prest izateko lanetan arizan direla esplikatu du Patxi Bergara Enargia kooperatibako arduradunak. Bereziki, banatuko duten argindarraren ekoizleak bilatu dituzte: “Guretzat ariko diren hornitzaileak izanen ditugu; hidroelektrika ekoizleak. Fakturazio sistema plantan ezartzen ari gara ere eta, horrekin batera, bezeroen webgunea, non haien faktura eta dokumentu guziak ikusten ahalko dituzten”. Ministerioaren onespena igurikatzen dute orain. Horretarako, lehenik hautagaia teknikoki gai denez aztertzen du: “Horretan ez da arazorik izanen, ditugun partaideak horretan berezituak baitira”. Hornitzailea ukanik ere, Enargia bezalako banatzaileak bermatu behar du salmenta eta banaketaren arteko oreka. “Hamabost minuturo segurtatu behar duzu sarean ematen duzula saltzen duzuna bezainbat”. Energia berriztagarri banatzaile bezala salduko baitu bere zerbitzua, araberako indarra zabaldu behar du sarean dituen hornitzaileen medioz. Horretarako, oreka arduradun bat hasia zaio lanean. “Gero eta bezero gehiago izan, gero eta errazagoa da aurreikustea zure bezeroek zenbat kontsumituko duten”.\nI-Ener ttipiegia oraino\nEnargiak adostu du hornidura Biarnoko ekoizle hidroelektriko batzuekin, UPLE ekoizle independenteen batasunean bilduak direnak. I-Ener, adibidez, ez da Enargiarentzat ariko, ez baitu aski ekoizten eta EDFri saltzen baitio eta honek, energia berriztagarria izateagatik, merkatuko prezioak baino goraxeago ordaintzen diolakoz. “Orain arte EDFk zuen prezio on batean erosteko gaitasuna: erosteko betebeharra deitzen dena. Enargiak seguraski bigarren baimen bat galdeginen du erosteko betebehar hori proposatzeko gisan. Baina bertze urte bat hartuko du”. Ez du gain-kosturik EDFrentzat, estatuak eman diru laguntza bati esker estaltzen baitu prezio gehigarri hori eta ekoizpen hein ttipikoak baitira berriztagarrien hornitzaileak. Ministerioko baimena ukanik, beste edozein hornitzailek eros lezake. Enargiak barne.\nHalere, I-Ener eta Enargiako eramaileek xedetzat daukate I-Ener ekoizpen handiagoetan sartzea. “Heldu diren hiru urteetan, I-Enerrek normalki proiektu potoloak bultzatuko ditu erosteko betebeharretik kanpo, eta helburua litzateke Enargiak erostea I-Enerri”. Orain arte, herriko etxeekin arizana da bereziki I-Ener bere eguzki taulen plantan ematen eraikin publikoetan. Ekoizpen handiagoa xede, eguzkiarekin batera orotarik landu behar dela uste du Bergarak: “Denak garatu behar dira: hidroelektrikoa —konplikatua baldin bada ere, baina beharbada araudiak aldatuko dira—; haize errotak; lurreko zentralak”. Lurreko zentralak dira, lur eremu aski handian lerrokatu eguzki taulak. Bizkitartean, I-Enerrek badaki ez duela beste baliagarritasun batera dagokion lur batean egin behar. Gabadin, laborantza lur batean agertu zen egitasmoaren gisan, konparazione. “Egiten badugu lurreko zentrala bat, ez da egin behar eraikigarria den eremu batean; ez eta ere laborantza egin daitekeen eremu batean”. Zer eremu mota gelditzen da? Hondakindegi ohiak. Urteetan hondakinak lurperatu eta metatu diren guneetan ezin da ez etxerik eraiki, ez laborantzarik egin, kutsatuak direlako. Halako zentralak jada sortu dira, adibidez, Deux-Sevres departamenduan Frantzian. Ipar Euskal Herrian hetsi direnetan, eman dezagun, Bachefores eta Zaluaga hondakindegi ohien eremuak izan daitezke.\nIbai uren indarraren baliatzeko, estatuak mugak jartzen ditu arauz, eta ez du onartzen zentral berririk egitea, ttipia izanagatik ere. Araudiak aldatzeko artean, Ipar Euskal Herrian diren zentral hidroelektrikoekin lan egitea ez du baztertzen kooperatiba berriak.\nHaize errotena ere kasko gibelean dute. “Bazen Oztibarreko proiektua, baina Defentsa ministerioak ezeztatu du zeren eta salto gune bat baita armadako paraxutistentzat”.\nJakina da berriztagarri deitzen den energia horren egiteko tresnak —eguzki taulak edo ekoizpen gaitasun handiko haize errota gotorrak berdin—, kutsatzaile direla ere. Hauen egiteko erabili lehengai batzuen ustiatzea kutsatzaile da, eta makur handiak eragiten dituzte hauen mehatzeek. Mehatzeetan eta fabriketan lanean ari diren langileek gaitz larriak biltzen dituzte gazterik, eta lan egiteko baldintza sozialak bortitzak gertatzen dira maiz. Gehitu behar da, taula ala erroten egiteko osagaiek egiten dituzten bideak kontinenteetan gaindi. Bergarak dio kasu egiten diotela pausatzen dituzten taulen jatorri eta egiteko moldeari: “Guk instalatzen ditugun panelak, adibidez, pvcycle dinamikan sartuak dira, erran nahi baitu birziklatuak direla eta ahal bezainbat errespetatzen dutela ingurumena”. Energia iturri guziek beren itzalak badituztela argi du Enargiakoak, baina tokian toki ekoitzi eta xahutu argindarra da helburu. Herritarrek, kooperatibako bazkide izanez, ekoizpenaren eta banaketaren kontrolatzeko ahala eskainiz: “Ez da energia garbirik. Entseatzen gara hartzen garbiena; eta garbiena gaur egun berriztagarria da, ez nuklearra. Dena den, energia garbiena da kontsumitzen ez dugun energia; baina, halere, beharrak badira, beraz ekoiztu behar da”.\nELB eta FDSEA Laborantza Ganberaren lehian


Saharako errepublikaren 42. urteurrena gogoratu dute Ondarroan - Lea-Artibai eta Mutrikuko Hitza : Lea-Artibai eta Mutrikuko Hitza\nSaharako errepublikaren 42. urteurrena gogoratu dute Ondarroan\nSaharako errepublikaren 42. urteurrena da gaur [otsailak 27], eta horren harira, Ondarroako Udalak, Yaalah elkarteagaz elkarlanean, Saharako bandera ipini dute udaletxean. Horrez gain, gaurko eguna ospatzeko, aldarrikatzeko eta salatzeko eguna dela gogora arazi dute. “Ospatzeko 42 urte igaro direlako herrialde sahararra Saharar Errepublika Arabiar Demokratiko gisa aldarrikatu zenetik. Aldarrikatzeko eta salatzeko, ostera, historian behin eta berriz Saharako herriak bizi izandako eta oraindik ere bizi dituen zapalkuntzak gogora ekarri behar ditugulako”. Yaalah elkartekoek gaineratu dute Saharako herriak lehendabizi espainiarren kolonizazioa pairatu behar izan zuela. “Ondoren, burujabe nahiz aske izango zirela zirudienean, marokoarrek Hassan IIak hala eginduta Martxa berdea burutu zuten, sahararren aske izateko ametsak guztiz zapuztuz”. Martxa horrekin, 300.000 pertsona zibil eta 30.000 soldadu marokoar sahararren lurraldean sartu ziren, “indarrez eta errepresioz”. Ekintza hori Espainiaren laguntzagaz egin zutela eta horrek sahararren aurkako “izugarrizko zapalkuntza” suposatu zuela gaineratu dute. “Tamalez, milaka eta milaka sahararrek bakea bilatu nahian euren bizitokiak utzi eta Algeriako desertura ihes egin behar izan zuten”. Ihesaldi horretan, baina, herritar batzuek ez zuten ihes egiteko aukerarik eduki. “Ondorioz, gaur egun familia desberdinek oraindik ere 2.000 kilometro baino gehiagoko harresiaz banatuta egoten jarraitzen dute, marokoarrengandik etengabeko presioa jasoz”. Zapalkuntzaren arrastoa agerian dagoela diote. “Herri sahararren zati handi batek desertuan normalizatuegia bilkatu den errefuxiatu egoeran egoten jarraitzen dute, euren lurrak berriz lortzeko esperoan”.


Ikasturte hasieran mamua zelatan - Aia orio - Karkara.eus\nIkasturte hasieran mamua zelatan\nAiora Larrañaga Solaberrieta 2020-09-28 10:00\nAiora Larrañagak KARKARAren 420.zenbakian argitara emandako artikulua, 'Iritzia' atalean.\nIritsi da udan zehar hainbat aldiz aipatutako eskolara buelta, eta ikasturte konplexua izango dela antzeman daiteke, COVID-19tik babesteko kontigentzia plan, protokolo, maskara, musuko, gel hidroalkoholiko edo distantzia sozialaren artean. Udan hainbatetan entzun dugu eskolara bueltak ekarriko zituen arriskuen berri, eta Euskal Herriko zenbait ikastetxe ere itxi dituzte, azken egunetan hainbat kasu positibo atzeman dituztelako. Hain zuzen, osasun arloko zenbait adituk haurrak eskolara itzultzea egokia izango ote zen zalantzan jarri dute udan, kutsatu kopuruak gora egingo duenaren beldurrez. Ez dut ezbaian jarri nahi beren iritzia, kezka mahai gainean jartzea zilegi baita, baina gizarte batek lehentasunak zehaztea ezinbestekoa iruditzen zait; are gehiago, udan hondartza, moila ingurua, arranpla eta terrazak beteta egon direnean, eta, babes neurriak hartuz bada ere, aisialdi jarduera gehienak egin eta batetik bestera ibili ahal izan dugunean. Hau da, oztopoak oztopo, gure aisialdiaz gozatu ahal izan badugu, nola jarriko dugu zalantzan ikasleak aurrez aurreko eskoletara bueltatzeko aukera.\nIraila iristen ari zen heinean, zalantzak eta beldurrak sortu zitzaizkigun gurasooi, konfinamenduaren mamua zelatan, ez genekielako zer gertatuko zen ikasturte berrian eta nola antolatu beharko genuen etxeko martxa. Eusko Jaurlaritzak, gainera, abuztuaren 28an, irakasleak ikasgelara bueltatzeko bi egun eskas falta zirenean, zehaztu zituen 2020-2021 ikasturtean jarraitu beharreko neurriak. Ikastetxeetako zuzendaritza taldeak ordurako lanean ziren, eta buru-belarri martxan jarri ziren uztailean osatu zituzten protokoloak araudi berrira moldatu ahal izateko.\nIkasturteko lehen egunetan, hain zuzen ere, Orioko ikastetxeetako ordezkari banarekin biltzeko aukera izan nuen, eta gauza bat argi geratu zitzaidan: bi eskoletako lan taldeek haurren ongizatea dute helburu uneoro, eta lan handia egiten ari dira hasi berri den ikasturtea ahal den seguruena eta normalena izan dadin. Hala, gurasook kezkatuta egon gaitezke, baina konfiantza izan behar dugu orain arte gure seme-alaben hezkuntzan bidelagun izan ditugun irakasle eta hezitzaileengan ere.\nNik neuk uste dut udaberrian bizi izan genuenak irakasgaia izan behar duela, eta ahal duguna egin behar dugula berriz gertatu ez dadin. Haurren aurrez aurreko hezkuntzak lehentasuna izan behar du, eskolak edukiak ikasteko guneak izateaz gain, sozialetzeko eta pertsona moduan garatzeko espazioak direlako, eta ordenadore pantaila batek ezin duelako ordezkatu eskolak haurrei ematen diena.


errola | Eingo al deu?\nEtiketaren artxiboa: errola\nErrol aktiboa edo pasiboa, zein aukeratu?\nPertsona batekin s olasean zaudela, sexuan burutzen duzun errola zein den galdetzea gerta liteke: aktiboa (sarketa burutzen duena) edo pasiboa (sarketa burutzen dioten pertsona)? Baina, bi munduen onena konbinatzen duen hirugarren errol bat dago: aldakorra, aktiboa eta pasiboa izatea gustatzen zaion gizona.\nOraindik ez baduzu lehenengo harreman homosexualik izan, galdera honi erantzutea garrantzitsua da zure lehentasun sexualekin bat egiten duen bikotekide bat aurkitzeko. Dena den, beti ez da beharrezkoa etiketa definitu bat izatea. Gorago esan bezala, aldakorra bi moduetan sexua izan dezakeen pertsona da, eta bi moduetan disfrutatzen du.\nAktiboa, pasiboa edo aldakorra zaren zehaztea ez da ezaugarri fisikoen kontua, lehentasun pertsonalena baizik. Pertsona batek gizonezko itxura eta jarrera izateak ez du esan nahi gay aktiboa denik, eta modu berean, ahulagoa edo emakume jarrera duenak, ez du zertan errol pasiboa bete behar.\nEta nola jakin zein den zure errola? Hori jakiteko modu onena eta bakarra probatzea da. Proba ezazu zure bikotekidearekin, eta adimena izan ezazu irekia, ez joan ohera buruan ideia batzuk dituzula. Horrela, zure bikotekideak eta zuk modu natural batean deskubritu ahal izango duzue zein den plazer handiagoa ematen dizuen errol sexuala.\nKategoria Aholkuak, lehenengo aldia, proposamenak, etiketak aktiboa, aldakorra, errola, homosexuala, pasiboa, sexua, 6 uztaila, 2011 egilea Alaitz Artozabal.


Iratiko oihana: Osababa (Helleborus foetidus)\nGure urtearen bigarren lorea hemen dugun landare txiki eta pozointsuarena da.Nahiko usain txarra botatzen du, eta hori ezker, argazkian ikusten diren insectu txiki batzuk erakartzeko gai da, bere polinizazioa ziurtatzeko.\nLandare guziak bezala,neurriaren arabera sendabelarra izaten ahal da, bainan oraingo honetan gorputz barruko erabilpenerako ez da gomendagarria pozointsuegia delako.Pozoindu ezkero,Zigina (Malva sylvestris) edo zigoboilaren(Althaea officinalis)infusio bat komenigarria izanen zen.\nOtsababa emea(Helleborus viridis)\nBadu bertze senide bat,Otsababa emea( Helleborus viridis) bertzea baino atlantiar zaleagoa.Iratin biek aurkitzen ahal ditugu,nahiz eta Viridis gehiago aurkitu batez ere Aezkoaldean, transizio gune izateagatik. Momentu hauetan elurra urtutzen den tokietan aurkitzen ahal ditugu.\nEzkerraldean ere, orein baten kakak aurkitzen ahal ditugu.\nPublicado por Koldo Villalba en 12:37\nEtiquetas: landaredia, naturaren erabilerak, negua


Zergatik kezkatu munduan bidegabekeria guztiak? : Martin Vrijland\nZergatik kezkatu munduan bidegabekeria guztiak? Hori da jende askok galdetzen duen galdera. Horregatik sarritan gehitu egiten da hori energia negatibotik bakarrik ekartzen duzula. Batzuek ere uste dute zeure errealitatea sortu duzula, beraz, injustizia zentratzen baduzu, energia ematen eta mantentzen laguntzen dizu. Horrek esan nahi du hobe dela jakitea eta gauza positiboak egitea. Fokatu zure energia energia lortzeko. . .\nTags: konspirazioaren pentsamendua, Energie, ezaugarri, fokua, pentsamenduaren ahalmena, negatiboak, pentsamendu positiboa, Sortu zeure errealitatea\n« Vlogger Ismail Ilgun Poelenburg Zaandam-ek lege berrietarako erabiltzen du?\nAzokak mundu osoko sarean daude baina, zorionez, vlogger gerra dago »\nBisita guztiraak: 15.830.838


EAJ irabazle, Aretxabaletan eta Eskoriatzan - Debagoiena - Goiena.eus\nEAJ irabazle, Aretxabaletan eta Eskoriatzan\nAmaia Txintxurreta 2019-05-27 16:37\nUnai Elkoro eta Joserra Zubizarreta izango dira aurrerantzean ere alkate Aretxabaletan eta Eskoriatzan, hurrenez hurren. Alderdi jeltzailekoek lortu dituzte boto gehien bi herrietan, eta atzetik izan dituzte EH Bildukoak. Bi herrietan, bi alderdi horiek boto gorakada izan dute gainera, duela lau urteko udal hauteskundeetako emaitzekin alderatuta.\nAretxabaletan EAJ izan da nagusi. Alderdi jeltzaleak eta EH Bilduk biek jaso dituzte orain dela lau urte baino boto gehiago, eta jeltzaleek eutsi egin diote bien arteko aldeari. Bi alderdiek zinegotzi bana irabazi dituzte, eta alderdi abertzaleek bakarrik osatuko dute udalbatza datozen lau urteetan, sekula gertatu ez dena. Unai Elkoro jeltzalea pozik agertu da emaitzarekin eta gaineratu du datu “historikoak” jaso dituztela. EH Bilduko zerrendaburu Ion Albizuk bestetik, azpimarratu nahi izan du euren esparrua “finkatzen” ari direla eta gaineratu du bestalde, EAJk “boto baliagarriak” jaso dituela eta horretaz hausnartu beharko dutela.\nParte-hartzeak 3,21 puntu egin du gora 2015eko Udal hauteskundeekin alderatuta, eta horrekin batera boto kopuruak ere gora egin du lehen bi alderdien kasuan, EAJ eta EH Bildu. PSE-EEk eta Elkarrekin Podemos (orain dela lau urte Irabazi) alderdiek, ostera, behera egin dute eta zinegotzi barik geratu dira.\nDena den, boto kopuruarekin nahasmena sortu da Aretxabaletan datu ezberdinak jaso direlako. Udal idazkariak ez daki horren arrazoia, eta, astean argituko dela adierazi du.\nEskoriatzan ere EAJk irabazi ditu udal hauteskundeak. Alderdi jeltzaleak sei eserleku izango ditu, EH Bilduk lau, Eskoriatzako Elizateen Elkarteak bakarra, eta Elkarrekin Podemos eta Alderdi Sozialistak ez du ordezkaritzarik izango udalean.\nEskoriatzako alderdi jeltzaleko ordezkariek urduritasunez bizi izan dute kontaketa momentua, eta Joserra Zubizarreta EAJko zerrendaburuak emozioz jaso ditu datuak.\nEH Bildukoak alkatetza lortu ez arren, gustura agertu dira emaitzekin.\nDuela lau urteko udal hauteskundeetako emaitzei erreparatuz gero, Eskoriatzako Elizateen elkartekoek 2015ean baino 37 boto gutxiago jaso dituzte, baina zinegotzi bat lortuta, helburua bete dutela adierazi du Iñaki Kerexeta zerrendaburuak. EAJk duela lau urte baino 205 boto gehiago lortu ditu eta EH Bilduk orduan baino 111 gehiago. PSE-EEk eta Elkarrekin Podemos (orain dela lau urte Irabazi) alderdiek, ostera, behera egin dute eta zinegotzi barik geratu dira.


Jaurlaritzak 6 lagunera murriztu ditu taldekatzeak, eta edukiera %50era mugatu du\nJaurlaritzak murrizketa berriak iragarri ditu, eta datozen "egunetan" sartuko dira indarrean, Justizia Auzitegi Nagusiak berretsi ondoren.\nGotzone Sagardui Eusko Jaurlaritzako Osasun sailburuak prentsaurrekoa eman du larunbat honetan, Iñigo Urkullu lehendakaria EAEko Babes Zibileko Planaren (LABI) zuzendari bakarra izango den Aholku Batzordeko buru izan eta gero.\nBileran izan dira Josu Erkoreka Segurtasun sailburu eta lehendakariordea, Olatz Garamendi Gobernantza Publiko eta autogobernuko sailburua, Gotzone Sagardui Osasun sailburua, Jokin Bildarratz Hezkuntza sailburua, Bingen Zupiria Kultura eta Hizkuntza Politikako arduraduna, Javier Hurtado Turismo, Merkataritza eta Kontsumo sailburua eta Iñaki Berraondo Osasun sailburuordea. Eta Unai\nHoriekin batera, Gorka Urtaran hiriburuetako alkateak (Juan Mari Aburto eta Eneko Goia Eudeleko presidentea) eta Denis Itxaso Espainiako Gobernuaren ordezkariak ere parte hartu dute.\nBere agerraldian, Sagarduik Gobernuak pandemiari aurre egiteko hartu dituen neurri berrien berri eman du, azken asteetako hazkunde positiboen ostean; izan ere, azken 24 orduetan, 841ean kokatu dira, eta, ondorioz, Gobernuak "pertsonen mugikortasuna mugatu du".\nProposatutako neurriak honako hauetara bideratuta daude, besteak beste: gehieneko pertsona-taldeak gehiago mugatzera, edukiera mugatzera, ostalaritza-jardueretako ordutegi-murrizketetara, parkeak eta lorategiak ixteko ordutegira edo federatu gabeko kirol-lehiaketetako mugetara.\nHoriek guztiak Osasuneko sailburuak sinatutako agindu batean zehaztuko dira. Agindu hori EHAAn argitaratuko da datozen egunetan, Euskal Autonomia Erkidegoko Auzitegi Nagusiak berretsi ondoren.\nIndarrean dagoen araudia aldatzea dakarten neurri berrien arabera, gehieneko taldekatzeak 10 lagunetik 6ra murrizten dira.\nEdukiera %50era murrizten da jarduera-eremu guztietan (ostalaritza, terrazak, kultura-ekitaldiak, erlijio-ekitaldiak... izan ezik).\nEkitaldietara joateko mugei dagokienez, gehienez 400 pertsona joan ahal izango dira, eta 600 kanpoan.\nOstalaritza ixteko ordutegia 24:00etara aurreratzen da, eta txoko eta elkarteetan jarduera debekatuta dago.\nGainera, parkeak, lorategiak eta haur-parkeen erabilera ixteko ordutegia 23:00ak arte ezartzen da, eta federatu gabeko kirol-lehiaketak bertan behera uzten dira.


Euskara sustatzeko akordioa sinatu zen larunbatean Nafarroa Beherean\nEuskararen Erakunde Publikoa (EPP) izan zen akordioaren bultzatzailea eta horren arabera, hainbat herri-elkargo eta berrogeitik gora herrik, euskararen presentzia eta erabilera sustatzeko hainbat neurri hartzeko konpromisoa hartu dute. Larzabalen sinatu zuten akordioa, pasa zen larunbatean.\nDonibane-Garaziko herriko etxea\nLarunbatean Larzabalen sinaturiko hitzarmenarekin, Nafarroa Behereko hainbat herrik euskararen sustapenerako hainbat neurri hartzea konprometitu ziren. Neurri horien artean daude, besteak beste, irudi grafikoa bi hizkuntzetan jartzea inprimaki guztietan, euskararen presentzia bermatzea bideratzen dituzten aldizkari eta idatzi guztietan, barne zein kanpo izendegi eta seinalizazioan euskara bermatzea, herritarrei begirako aurrez-aurreko adierazpenetan hautetsiek euskara erabiltzea...\nNeurri hauek ziurtatzen direla baieztatzeko hautetsi bat izendatuko da behatzaile lanak egiteko; hala ere, neurri hauek fruiturik emango ote duten zalantzan ipini da, izan ere, horiek betetzeko baldintzarik ez dela nabarmena da. Esaterako, hautetsien gehiengoak euskara ez du ezagutzen eta euren adierazpenetan euskaraz aritzeko aukera dagoeneko ez litzateke beteko...\nBestelakoan, hiru herri-elkargoen artean (Amikuze, Iholdi-Oztibarre eta Garazi-Baigorri) euskara teknikari bat kontratatu dute eta neurri hauek abiaraztea espero dute.


2020/2024 Adikzioen arloko ibilbide profesionalaren aintzatespenak Euskadin - Osasun Saila - Euskadi.eus\n[2020-2024 Ibilbide profesionala]\nDeialdi honen xede da, adikzioen esparruan prebentzio-, asistentzia-, gizarteratze-, prestakuntza- edo ikerketa-arloetan, Euskal Autonomia Erkidegoan egindako etengabeko erreferentziazko lana saritzea eta ezagutzera ematea.\nEpai-mahaiak, bere irizpidearen arabera, aintzatespen bat egingo du. Bertan, merezimenduzko saria eta egiaztatzeko ziurtagiria banatuko dira, eta jendaurreko aintzatespen-ekitaldia egingo da. Aintzatespena jasotzen duen pertsonak edo erakundeak baimena izango du bere komunikazio-ekintzetan eta inprimaki profesionaletan haiek jaso dituela publiko egiteko, aintzatespena edo aipamena egin diotela jasotzen duen ebazpenaren datatik aurrera, baina beti aintzatespena jaso duen urtea aipatuz.\nBaldintza hauek betetzen dituzten EAEko pertsona fisiko zein juridikoek, erakunde publiko zein pribatuek nahiz administrazio eta instituzio publikoek jaso ahalko dute ibilbide profesionalaren aintzatespena:\nAdikzioen esparruan prebentzio-, asistentzia-, gizarteratze-, prestakuntza- edo ikerketa-arloetan egin duten lanagatik nabarmendu diren edo nabarmentzen diren denboran zehar ibilbide sendoa eta nahikoa luzea izan dutenek.\nAipatutako eginkizuna Euskal Autonomia Erkidegoan garatzen dutenek edo garatu dutenek.\nAurreko deialdiren batean kategoria honetan sarituak izan ez direnek.\nDeialdiaren araudia EBAZPENA, 2020ko uztailaren 20koa, Osasun Publikoaren eta Adikzioen zuzendariarena, EAEko adikzioen arloko ibilbide profesionalaren 2020-2024 aldiko aintzatespenaren deialdia egitekoa\nAraudi autonomikoa 5/2020 DEKRETUA, urtarrilaren 21ekoa, adikzioen arloko jardunbide egokien eta ibilbide profesionalaren aintzatespenak sortu eta zehazten dituena.\nBerariazko betekizunak: Baldintza hauek betetzen dituzten EAEko pertsona fisiko zein juridikoek, erakunde publiko zein pribatuek nahiz administrazio eta instituzio publikoek jaso ahalko dute ibilbide profesionalaren aintzatespena:\nParte hartzeko, eskaera-formularioa eta dokumentazioa aurkezteko aginduetan aipatzen den dokumentazioa aurkeztu behar dira. Tramitazioa bide elektronikotik egin behar da "Mi carpeta" bitartez.\nEbazpen honen arabera, ebazteko gehieneko epea 2021ko martxoaren 17an amaituko da. Aintzatespenaren xedearen eta ezaugarrien arabera, aurkeztutako hautagaitzak ez badira nahiko kalitatezkoak edo ez badauzkate behar diren merezimenduak, epaimahaiek saria eman gabe geratzea proposa dezakete.\nEBAZPENA, 2021eko martxoaren 16koa, Osasun Publikoaren eta Adikzioen zuzendariarena, zeinaren bidez aitortzen baita 2020-2024 aldian Euskadin adikzioen arloan egindako ibilbide profesionala\nEbazpen honen aurka, interesdunek gora jotzeko errekurtsoa aurkeztu ahal izango diote Osasuneko sailburuordeari, hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera.\nEpaimahaiaren erabakia apelaezina izango da, eta, horren aurrean, ezin izango da errekurtsorik jarri.\nEskaerak edo komunikazioak informazioa gehitzea beharrezkoa badu, organo eskudunak 10 eguneko epea emango dizu informazioa gehitzeko. Gehitzen ez baduzu, Administrazioak komunikazio edo eskaerarekin aurrera jarraituko du.\nPertsona edo erakunde saridunak hamar eguneko epea izango du, emakida-ebazpena jakinarazten den datatik hasita, aintzatespenari idatziz eta berariaz uko egiteko. Epe hori igarota, aintzatespena onartutzat hartuko da.


Luis Miguel Ipiña iheslaria askatu egin dute, Madrilen atxilotu eta gero\nBarajasko aireportuan atzeman dute, Kolonbiatik lurreratu eta gero.\nProkuradoreak euskal presoaren baldintzapeko askatasun eskaeraren kontrako iritzia eman du. Elkarretaratzea eginen dute gaur Donibane Lohitzunen.\nEstrasburgoren epaia espetxe politika aldatzeko aprobetxa dezala eskatu dio Sarek Madrili\nGiza Eskubideen Europako Auzitegiaren epaia euskal presoen aldekoa izatea espero du plataformak. Adierazi du hala izanez gero 50 presori zigorrak murriztuko zaizkiela eta horietatik 14 aske geldituko direla.\nNazioarteko talde laguntzaileen fasearen bukaera\nHNTk datorren astean amaituko du orain zazpi urte hasitako bidea. Euskal Herrira etorriko dira Currin, Spektorowski eta Kendall. Gaur zortzi konferentzia bat egingo dute, Aieten. Bideoa albistearen amaieran.


Geofumadak: hemen gure artean - Geofumadak\nGeofumadak: hemen gure artean\nUrtarrila, 2010 Internet Ordizia, My egeomates\nAste honetan, nire seme-alabentzako haurtzain berri bat itxaroteaz aparte, lurralde hauetara etorri aurretik nirekin harremanetan jarri zen blogeko lagun batekin topo egiteko aukera izan nuen eta helburu pertsonaletarako elkarrizketa bat nahi zuela esan zidan. Oso laudorio sentitzen nintzen hegaldi ordu batzuen buruan irakurtzen zuela jakitean eta noizean behin irakurketak sustatzen ditu kontinenteko hegoaldeko ikasleen artean; Kafe katilu pare bat egin ondoren, protokoloa amaitu eta gai gehiago giza gaiei buruz hitz egin genuen.\nzure baimenarekin elkarrizketa atsegina, egin ran arratsaldeko zuen nire bizkarrean izerdi hotza denboraldian erraldoia libra dela nire ama otordu bikainak utzi izan galtzen saiatzen den bitartean, uste me transmititzea izango dut.\nGure helburuak antzekoak dira\nDonut-zaporeko kafea barre egin genuen gure lehendakariaren asaldetan telebistan meloi jatea, baita Honduran krisia konpontzeko ere, nahiz eta bere herriaren krisia konpondu ezin izan.\nEdozein lekutan zaudela ere, kml terminoarekin bat egitetik kanpo, antzeko nahiak ditugu. Irizpide moralen arabera desberdintzen gara urteekin eta banatzen gaituen UTM zonaren deltarekin aldatzen direlako, beraz ezin izango dugu bat etorri orain seme-alabak edukitzeko gustuaren artean, gure erlijio sinesmenak edo ikuspuntua oihukatuz. ezkerreko gizarte.\nBaina gu guztiok hobeto hobetu nahi dugu modu integralean, egunero zerbait berria ikasi nahi dugu, aurten gehiago saltzeko, soldata hobea izateko, lan-harremana duten arazoak aurre egiteko. sufrimendua dugu jazarpen psikologikoa edo zoriontasuna nartzisatzeko joera dugu, azkenean, guztiok nahi dugu gure kalterako hain arrakastatsua izan dadin gure arrakasta eragiten dutenentzat.\nEz zauden tokirik aurkitzen, zure helburuak erdietsiko dira zure ahaleginari esker, beste erdia aukera emango dizu besteei hobetzen laguntzeko ... Espero dut horrela.\nBlog hau ez da niretzat.\nAzkenean, egin zidan galdera hasieran bezala errepikatu zen, Geofumadetan gehien idazten dutenak. Pare bat urte hauetan ikasi dut gaiak atera behar direla audientziaEstatistikako hezkuntza zerbait badago bisitarien kezkak ezagutzea; Horregatik, Geofumadasen edukia ez da nire errutina sutsua zerbait nahastea beste batzuek galdetzen dutenarekin alderatuta.\nHorrek esan nahi du blog hau ez dela bere egileari zor zaiona, nire lehentasunak ez direla markako softwareak, baina 2009an AutoDesk Civil 3D-ri buruzko gai dezente idaztea erabaki nuen Bentley-rekin markatutako errutina eta dagoen eskaera orekatzeko. irakurleak. Arrazoi berbera dela eta, 2010. urterako erraietan barrena planeatzea pentsatu dut ArcGIS Acer Aspire One-ren 9.3.\nTxantiloiko mugak ezin dira gainditu, nahiago dut Cartesiarren egon beharrean erabat mugitu baino Geofumadas.com; Horren truke, espero dut irakurleak edukiaren maitasunagatik mantentzea. Baina sakonean, batzuek pentsatzen dutena ez bezala, hitz egiten dudan gauzen erdia idazten ari naizenean ikasi dut, ikerketa eskatzen duen praktika ... Lanean ohikoa denaz eta ez denaz idazten dut. Asko idazten dut, ez dakit askoedo ezer ez).\nEta hori blogarekin irabazi zuen\nBlog bat izatearen abantailak aitortzetik kanpokoak dira, gauza horiek norberaren nahigabearen desoreka beteko dute eta horrelako gauzak igarotzea. Baina, 5 urte barru, Blogak izenarekin ezagutzen diren modak gai zaharkitua izan daitezkeela, dudarik gabe pozik sentituko naiz leku berriak ezagutu izanagatik, lagun berriak, gai berriak eta aukera berriak ireki zizkieten irakurleei ... eta niretzat. Baina hori ere aldi baterakoa da.\nGaur korrika amaitu dudanean emazteak deitu dit eta badirudi jada haurtzain bat dugula, lasai nago oporrak astelehenean amaitzen direlako. Gaiari buruz hausnarketa egin ondoren malenkonia sentitu nuen, egun guztian lagun ninduten seme-alabei deitu nien eta gaur eman ez zidaten besarkada hori eman nien. Gauza horiek ... betikoak dira.\nAcer Aspire Autodesk Bentley Sistemak Bloga kml My egeomates\naurreko Post«Aurrekoa ArcMap: Microstation Geographics Inportatu datuak\nNext Post Telefono mugikorraren mapaHurrengo »\n2 erantzun "Geofumadak: hemen gure artean"\nEskerrik asko Lautaro, atsegina da zure kalitatearen irakurle izatea.\nHi Geofumed, badakizu? Zenbait kasutan, duela bi urte, kasualitatez, blog hau ia freskoa aurkitu nuen (uste dut zure lehenengo mezua argitaratu ondoren astebete ingurukoa zela), gero arretaz jarraitu dut eta niretzat oso atsegina da irakurri eta interesgarria den zerbait ikastea. GIS mundu hau. Nahiz eta atsegina da blog honen atzean dagoen pertsona bat beste edozein gizaki gisa (teknikari bikaina baino haratago) eta baita analisi trebetasunak eta irizpideak ere jakitea zenbait mezuetan irakurri dutela (egoera honi buruz zure herrialdean).\nLaburbilduz, eskerrak ematen dizkizut eta miresten dut zure blogaren kalitatea eta bertan inprimatzen duzun giza espiritua. Zorionak ematen dizkizuet testu sinpleetan gai konplexuak sintetizatzeko gai izan zaren erakutsitako gaitasunagatik eta, azkenean (eta honi erreferentzia eginez) mezua), kontuan hartu beste lagun bat duzula hemen Mexikon …………………\nAurtengo arrakasta hasteko!


Deskribatu zer den simulazio medikoa\nAkatsen agerpenean giza faktoreek duten eragina ulertzea\nGertakari baten agerraldia eta bere alderdi desberdinak aztertzea\nSimulazio-modalitate desberdinak ezagutzea\nSimulazio saio oso baten fluxua eta fase ezberdinen zeregina ulertzea\nDebriefing-aren fase desberdinak eta haien eginkizunak ezagutzea\nDebriefing-aren balioa epaiketa onarekin ulertzea\nPrestakuntza-ikastaro bat sortzeko urratsak ezagutu\nSimulazio eszenatoki bat sortzeko urratsak ezagutu\nIkastaro honek simulazioa osasunaren testuinguruan ulertzea du helburu. Haren jatorria, praktika onak, modu egokian aplikatzeko hainbat tresna eta hezkuntza tresna gisa eskaintzen dituen abantailak ezagutuko dituzu. Medikuntza-simulazioak arretaren kalitatearen eta segurtasunaren kudeaketan izan dezakeen papera ere ulertuko duzu.\nAzalpen-bideoen, elkarrizketen eta ariketen bidez, simulazioari lotutako nozio teorikoak ezagutuko dituzu, baina baita aplikazio adibideak ere.\nSimulazio medikoa: zure esku dago! 18ko abenduaren 2021aTranquillus\nREAD Gure planeta\nAtzeranzkoLan-kontratuen legea ulertzea


2004.urteko 'Euskadi' literatura sariak - Kultura saila - Euskadi.eus\n2004. urteko literatura sariak\nIdazlana: Osaba Bin floren\nIdazlea: J.M. Olaizola\nOsaba Bin Floren. Laburpena\nOsaba Florentinok eskilaretatik erori eta sekulako kolpe hartuko du buruan. Sendagileak turbante baten moduko benda handi bat jarriko dio buruan, eta handik aurrera osaba Bin Floren deitzeko eskatzen die bere inguruan biltzen diren hiru neska-mutilei:Tomaxito, Iñazio eta Maiteri.\nHirurak bihurtuko dira osaba Bin Florenek egunez egun zatika kontatzen dien historia harrigarriaren entzule. Izan ere, turbantearekin osaba Bin Floren, Bagdadeko ipuin-kontalari baten paperean sartuko da. Eta kontatuko die nola bazen behin kalifa bat, gauez lo egiteko arazoak zituena, eta gau haietako batean, mozorrotuta, Bagdadeko kaleetara irten zena. Kalifak ipuin-kontalari baten etxea topatuko du kasualitatez, eta han ezagutuko ditu istorioak entzutera inguratutako bi gizon, eta berea kontatzera joandako gaztea. Gazte honek, kutxa bat darama bizkarrean, eta kutxaren jabea topatu nahi du, kutxak zoritxarra besterik ez diolako ekarri. Eta bere zoritxarren berri izan ondoren, kalifak, bi gizon entzuleei emango dio kutxaren jabea aurkitzeko ardura. Berebiziko abenturatan sartuko dira bi gizonak kutxaren bila abiatutakoan, eta haien bidez ezagutuko dugu Kasim, kutxaren benetako jabea, eta nola iritsi zen kutxaren jabe izatera, eta kutxarekin batera dena galtzera.\nTurbantea buruan duen bitartean osaba Bin Florenek eutsiko dio elkarrekin kateatutako hamaika abentura kontatzeko gaitasunari. Baina zer gertatuko da osaba Bin Floren sendatzen den egunean?\nOsaba Bin Floren. Zatiak\n• -Osaba Florentino? Niri ez deitu horrela gehiago, horregatik! Ni ez naiz osaba Florentino, ni osaba Bin Floren naiz, Bagdadeko Abu Nuas ipuin-kontalari ospetsuaren adiskide kuttuna.\n• Ama Teresa oso kezkatuta dago osaba Florentinorekin.\n-Eskaileretan erori zenetik burua arindu egiin zaio gaixoari- esan dio bere senarrari eguerdian etxera etorri denean-. Ez dakit zer egin. Bendak buruan ikusi dituenean Bagdadeko ipuin-kontalaria edo horrelako zerbait dela sinetsi du, eta hor dabil bazterrak endredatu beharrean./p>\n• "Bazen behin batean -hasi da kontatzen osaba-, kalifa ahaltsu bat Bagdad izena duen urrutiko hiri handi batean, eta Harun ar-Rashid deitzen zioten kalifa horri".\n• Kalifak ez zuen inoiz hain poesia ederrik entzun, ezta halako musikarik gozatu, eta konturatu zenerako gauaren erdia joana zen hegan. Lehen mendea bezain luzea egiten zitzaion gau luze haietako baten erdia tximista baino azkarrago joan zitzaion oraingoan.\n-Kontakizunen garaia iritsi da- esan zuen Abu Nuasek olerki eta abestiekin amaitu zuenean.\n• -Lurmutur ingurutik igarotzen diren ontziek behar-beharrezkoa dute itsasargia. Kalifari eskatuko diot horretarako dirua, eta ez dit ukatuko. Nire hitza kalifaren hurrengoa da. Izango duzue sua mantentzeko dirua, eta halaxe izango dela sinets dezazuen, oraintxe bertan emango diot sei hilabeteko saria suaz arduratuko denari: 200 dinar.\n• -Salbatu? Nik zu salbatu, gero zuk ni salatzeko? Kutxa nirea da! Nik zu salbatu? Gero zu nire kutxaz jabetzeko?\nAitak amorru handiz errepikatzen zituen hitz horiek, eta indar handiz heltzen zion kutxari. Kutxaz jabetu ondoren, gero eta urrutirago ikusi nahi zuen oholtza eta oholtza gaineko gizona.\n• Egun batez, itsasoko labarretara joan zen ilunabarrean "lapurra, lapurra" oihu eginez. Labarretako bidexkan behera jaitsi zen zalaparta batean. Gero, hondartzara iritsitakoan, itsasoan barneratu zen, olatu artean. Itsaso barrura abiatu zen, zerbait lapurtu zion norbaiten atzetik balebil bezala.\nEz nuen gehiago ikusi.\n• -Kutxa bizkarrean hartu eta herriz herri joango naiz. Nire historia kontatuko dut herri guztietan, ezagutuko dut nor den itsasoak eramandako gizon haren oinordekoa, emango diot kutxa, eta berriz ere aske izango naiz, neu izango naiz berriro ere.\n• Maite, Iñazio eta Tomaxito erabat hunkituta geratu dira osaba Florentinok kontatutako historia lazgarriarekin, zeharo penatuta gizon kutxadunaren zoritxarrarekin eta goitik behera harrituta osabak ezagutzen eta esaten dituen gauza haiekin guztiekin.\n• -Ez dakit, bada, osabari ez ote zaion burua arintzen hasi -esan dio isilean ama Teresak sendagileari-, ipuin arraroak kontatzen hasi da azkenaldian, eta…\n-Ipuinak?-esan du on Ebaristok ozenki- , horixe erremediorik onena! Ipuinak kontatzeak on egingo dio. Burua argi edukitzen lagunduko dio, eta hori oso ona da horrelako kolpeak sendatzeko. Ea, zuek, umeok, etorriko al zarrete egunero osabaren ipuinak entzutera?\n• Harun ar-Rashid bi gizon haiek tentatzen aritu zen kalifaren jauregirantz bideratzen zituen bitartean.\n-Gustatu al zaizue Abu Nuasek kalifari eign dion poema?- galdetu zien.\n-Alak gorde dezala gure kalifa- esan zuen Abdala ilezuriak-, baina badu arrazoi pittin bat Abu Nuas maltzurrak esaten duenean kalifa gorra dela, hainbat aldiz joan bainatzaio bere jauregira niri egindako bidegabekerien berri ematera, eta inoiz ez dut izan nire kexuak harengana helarazteko aukerarik, eta hitz egiten uzten ez duena gorra bezalakoa da, edo okerrago…\n• -Kutxaren benetako jabea aurkitzea izango da zuen lana -esan zien kalifak-. Zuek zarete orain nire ezkutuko belarria eta nire begi ikerlea. Zoazte Bagdadera, edo zoazte nire lurraldeetako mugetara, edo mundu zabalera, baina ekar ezazue arazo honen berri, gazte kutxadunari lagundu egin nahi baitiot.\n• -Zuri bakarrik kontatuko dizut nire sekretua- esan dio Tomaxitok Petronila ahateari-. Ez dut nahi osaba Florentinok turbantea kentzea. Ia seguru nago kenduko balu Kasimen kontuak ahaztu egingo lituzkeela, eta nik jaki nahi dut nola amaitzen den historia hori.\n• Kapitainak laburtu zidan gertatutakoa.\n-Zu joan eta berehala, marinel gehienak hasi ziren elkarren artean marmarrean, eta esaten zuten: "Badakigu altxorraren kutxa ez duela eraman. Bila dezagun hemen inguruan eta aberatsak izango gara". Eta ontziaren konponketak ahaztu, eta altxorraren bila pasatzen zituzten orduak eta orduak…" . Gero, elkarren artean haserretzen ziren: "Zuk badakizu non dagoen eta ez diguzu esan nahi, zeuretzat bakarrik nahi duzulako". Haserreek okerrera egin zuten, eta hamabost urteren barruan batzuk besteen esku hil dira, zenbait erotu eta desagertu, goseak eta eritasunak eraman ditu beste batzuk, eta azkenean gu laurok bakarrik geratu gara.\n• Kasimek denbora laburrean hirugarren aldiz kontatu behar izan zuen bere bizitza: Basorako moiletan lehenengo, kalifaren aurrean ondoren, eta gela ilun hartan hirugarren aldiz.\n• -Hau bai dela historia harrigarria- esan zuen Harun ar-Rashid kalifak-. Irakurtzen duen edonork izango du zer ikasi orratz baten muturrez sesamo hazi baten gainean idazten bada. Baina historia ezagutzen dugunez, nik epaia eman aurretik erantzun iezaiozue galdera honi: Bizi izan duzuen guztia bizi ondoren, zein da zuentzat altxorrik preziatuena?


Busturialdetik Lea-Artibaira eramango dute gaur Udako Kalera Martxaren aldarria - Lea-Artibai eta Mutrikuko Hitza : Lea-Artibai eta Mutrikuko Hitza\nBusturialdetik Lea-Artibaira eramango dute gaur Udako Kalera Martxaren aldarria\nAtzo goizean abiatu zen Gernika-Lumotik preso, iheslari eta deportatuen aldeko Udako Kalera Martxa. Bermeoraino, 15 kilometroko bidea eginez, martxaren lehen etapa burutu zutenBeste hainbat ekimenekin batera, Udako Kalera martxa antolatu du ezker abert...\nAtzo goizean abiatu zen Gernika-Lumotik preso, iheslari eta deportatuen aldeko Udako Kalera Martxa. Bermeoraino, 15 kilometroko bidea eginez, martxaren lehen etapa burutu zuten\nBeste hainbat ekimenekin batera, Udako Kalera martxa antolatu du ezker abertzalearen Kalera, kalera dinamikak presoen eskubideen defentsan. Atzo ber- tan abiatu zen martxa Gernika-Lumotik Bermeora, 160 bat lagunen babesean, eta gaur Busturialdetik Lea-Artibaiko txokoe- tara igaroko da.\nZortzi etapatan banatuta, zortzi egunez, Euskal Herriko txoko ezberdinak zeharkatuko ditu preso, iheslari eta deportatuen aldeko ibilaldiak. Hain justu, Bermeotik Lekeitiora abiatuko dira, eta Lea-Artibain zehar ibiliko dira bihar. Hurrengo egunean, Ondarroatik hasita, Mutriku eta Deba igaroko dituzte. Bosgarren eguneko etapan, Deba, Zumaia eta Getaria zehaerkatuko dituzte, eta seigarren eta zazpigarren etapetan Getaritik Ibarrarako bidea izango dute egiteke. Zortzigarren eta azken etapan, Ibarratik irten eta Lakuntzara ailegatuko dira, ibilbideari amaiera emanez.\nAtzo, esate baterako, 15 kilometroko bidea egin zuten dozenaka herritarrek, motxilak, makilak, euritako txanoak eta bestelakoak soinean edota eskura zituztela.\nAtzo hasitako ibilaldia Lakuntzan (Nafarroan) bukatuko dute, hilaren 27an, Hatortxu Rock jaialdian. Hala, bertan, festaren erdigunean, askatasunaren aldeko borroka irudikatuko duen Gernika-Lumoko lorea jarriko dute.\nGernikatik abiatuta, atzo eguerdian ailegatu ziren Busturira, eta herri horretako Axpe auzoko frontoian bazkaldu zuten. Amaitutakoan, Bermeorantz abiatu ziren lehenengo etapagaz bukatuz. Behin bertan, kalejira egin zuten 20:00ak inguruan Goiko plazatik hasita, eta gero, Lameran bildu ziren ekitaldia burutzeko.\nAtzo Gernikan egindako ekitaldian gogoratu zuten «Euskal Herriak askatasuna eta bakea irabazteko eta lortzeko ezinbesteko duela preso politiko, iheslari eta deportatuen etxeratzea, eta horiek herritarrekin batera kaleetan egotea». Halaber, «konpromiso irmo eta babesa» adierazi zioten EPPK-k bukatu duen eztabaida prozesuari, eta azpimarratu zuten «euskal gizarte osoak bere lana egin behar duela euskal preso politiko denak etxean egoteko».\nKalera, Kalera-k jaia aldarrikatuko duela azaldu du, eta jai guztietan preso politiko, iheslari eta deportatuak presente izango dituela.\n58 pilotari ohi kantxaratuko ditu berriz, Markina-Xemeingo Master Goxua Txapelketak\nMutriku eta Deba lotzen dituen Alkoleako tunela alderik alde zulatzea amaitu dute\nZabalik dago Ondarroako Boga Boga Emakumion Elkartean izena emateko epea


Iñigo Cabacas zena gogoan, justizia eskatu dute goizean Bilbon | Euskal Herria | Berria\nIñigo Cabacas zena gogoan, justizia eskatu dute goizean Bilbon\nElkarretaratzea egin dute Bilbon, Plaza Biribilean, BBVAko ELAk, LABek eta CGTk deituta. Bertako langile izan zen Cabacas. Atzo bete zen urtebete Iñigo Cabacas hil zela Basurtuko Ospitalean. Larri zauriturik utzi zuen Ertzaintzak lau egun lehenago, pilotakada batekin.\nElkarretaratzea Bilbon. / Argazki Press\nGoizean egindako agerraldian, familiari elkartasuna adierazteaz gain, "justizia" eta "herritarren zerbitzura dagoen polizia eredu bat" ere aldarrikatu dute sindikatuek. Iñigo Gogoan plataformak ere babestu du ekitaldia, eta Cabacasen gurasoak ere han izan dira; guztira 50 bat lagun elkartu dira.\nPolizia ereduari buruzko jardunaldiak ere izango dira gaur eta bihar, 19:00etan, Hikaateneoan. Azkenik, manifestazioa egingo dute larunbatean. 18:00etan hasiko da martxa, Jesusen Bihotzetik.\nEusko Legebiltzarrean, berriz, Segurtasun sailburu Estefania Beltran de Herediaren agerraldia eskatu zuen atzo PPk, Ertzaintzan barne ikerketarik abiatu ote duen argitu dezan. Orain, gobernuan dagoela eta, "oposizioan zegoenean exijitu zuena" bete eta "gardentasunez" jokatzeko eskatu zion EAJri. "Koherentea izan eta ikerketa bururaino eraman behar du EAJk", argudiatu zuen Nerea Llanos legebiltzarkideak.


Bizitzaren amaieran arreta :: ikasi :: Udako Euskal Unibertsitatea\nIkastaroak :: Ongizatea, Osasuna\nData: 2022(e)ko otsailaren 12a\nOrdutegia: Larunbata. 09:00-14:00/15:30-18:30\nMatrikula-epearen bukaera: 2022(e)ko otsailaren 8a\nPostmodernitatearen ezaugarrien artean gaztetasunaren, irudiaren, abiaduraren eta hedonismoaren gorazarrea eta hilezkortasunaren eldarnioak daude. Horrek dakarrena da errealitate “itsusiak” ezkutatzea, hala nola zahartzea, gaixotasun larriek eragiten duten sufrimendua eta bizitzaren amaiera bera.\nBestela, koronabirusaren pandemiak ekarri digunaren artean hauskortasunaren eta heriotzaren errealitate gordina dugu. Halaber, eutanasiaren legearen prozesuak espainiar estatuan mahai gainean ipini du Zainketa Aringarrien garapen handiagoaren beharra.\nIrakasleari elkarrizketa unibertsitatea.net atarian\nIñaki Peña Bandres\nIñaki Peña Bandrés. Mediku internista Debagoieneko ospitalean (Arrasate). Zainketa aringarrietan espezializatua. Dokumentalgilea. OEEkidea.\n• Zainketa Aringarrien ezaugarriak errepasatzea: zer diren eta zer ez diren.\n• Heriotzaren kontzientziaz jabetzeko garrantzia: Norbanakoarena eta komunitatearena.\n• Doluaren garrantzia.\n• Azken hilabeteetako egoera pandemiarekin eta eutanasiaren legearekin lotuta.\n1- Zainketa Aringarriak:\n• Errepaso historikoa. Gaur egun. Munduan eta hemen.\n• Etxean, ospitalean edo beste leku batzuetan.\n2- Komunitate errukitsuak edo zaintzaileak:\n• Errukiaren kontzeptu garaikidea.\n• Zainketen garrantzia.\n• Death Kafeak eta beste jarduera batzuk.\n3- Heriotza duina: Z.A. eta eutanasia.\n4- Heriotzaren ostean: Dolua.\n• Hitzaldi formatua ikasleekin interaktiboa.\n• Dokumental baten proiekzioa eta ikus-entzunezko beste euskarri batzuk.\n• Tailer formatua.\n• Bibliografia eta filmografia komentatua.\n• Osasungintzako ikasleak eta irakasleak.\n• Irakaskuntzaren arlokoak.\n• Gaiarekin interesatutako oro.\nZainketa, Aringarriak, Heriotza, Dolua, Nafarroako ikastaroak


Covid-19an positibo bat identifikatu da azken orduetan Ataunen\nEusko Jaurlaritzaren osasun sailak jakitera eman duenez Covid-19an postibo emandako herritar bat dago Ataunen.\nLarunbatarekin batera Covid-19 gaitza duen positibo bat identifikatu da Goierriko Ataun herrian Eusko Jaurlaritzako Osasun Sailaren iturriek jakitera eman dutenez. Euskadin guztira 5.136 pertsona konfirmatu direnak koronabirusarekin, 241 hildako eta 1.023k jasu dute alta medikoa. Azken astean herrian inolako daturik jaso gabe egon ondore, positibo eman duen lehen kasua atera da gaur larunbatarekin baterea.\nEuskadik ahalegin handia egiten jarraitzen du detekzio goiztiarrean: guztira 12.665 test egin ditu, 1.178 atzo bakarrik. Gainera datu positibo gisa nabarmendu behar da berreskuratutako eta alta emandako pertsonen artean 1.023 direla guztira. Norberak egunerokotasunean beharrezko neurriak hartzen jarraitu behar dugula ere gogorarazi dute eta etxean geratzea derrigorrezkoa dela baimendutako kasuak alde batean direla.